Kelantan, Kuala Lumpur, Johor catat bacaan IPU tidak sihat

KUALA LUMPUR, 16 April - Beberapa kawasan di Kelantan, Kuala Lumpur dan Johor mencatatkan bacaan Indeks Pencemaran Udara (IPU) tidak sihat.Berdasarkan laman sesawang sistem pengurusan indeks pencemaran udara (APIMS), Segamat, Johor mencatatkan bacaan status kualiti udara tidak sihat IPU 152 setakat pukul 4 petang ini.Cheras, Kuala Lumpur juga Kota Bharu dan Tanah Merah, Kelantan masing-masing mencatatkan bacaan IPU 106, 107 dan 104 setakat 4 petang hari ini.IPU antara sifar hingga 50 menunjukkan kualiti udara yang baik, 51 ke 100 (sederhana), 101 ke 200 (tidak sihat), 201 ke 300 (sangat tidak sihat) serta 300 dan ke atas (berbahaya). Sementara itu, Menteri Kesihatan, Dr Zaliha Mustafa menerusi satu klip video yang dimuat naik dalam akaun TikToknya menunjukkan keadaan bangunan di Sekijang yang hampir tidak kelihatan dengan jarak penglihatan kurang daripada 200 meter.  "Beberapa hari kebelakangan ini kita mendengar berita negara dilanda jerebu di beberapa kawasan sahaja dan di antara kawasan yang terlibat yang terkesan teruk adalah di kawasan saya sendiri iaitu di Sekijang, Segamat,” katanya.

Beliau berkongsi bacaan IPU tidak sihat antara 145 ke 150 setakat semalam dan menasihat orang ramai di kawasan terjejas supaya berhati-hati di dalam melakukan aktiviti luar.Dr Zaliha berkata jerebu mengandungi partikel daripada asap dan habuk yang berisiko kepada kesihatan jika memasuki saluran pernafasan dengan banyak."Jerebu ini sebenarnya tidak baik untuk kesihatan dan boleh menyebabkan penyakit seperti radang mata, hidung gatal, sakit tekak, batuk, selesema dan kegatalan kulit.Kesan jangka panjang juga boleh menyebabkan penyakit kardiovaskular,” katanya.Beliau juga mengingatkan orang ramai terutamanya kanak-kanak yang menghidap penyakit lelah supaya duduk di rumah. -BERNAMA


ERL namakan semula Stesen KLIA, KLIA2 kepada KLIA T1, KLIA T2

KUALA LUMPUR, 16 April - Express Rail Link Sdn Bhd (ERL) menamakan semula Stesen KLIA dan KLIA2 masing-masing kepada KLIA T1 dan KLIA T2.ECRL dalam kenyataan memaklumkan, langkah itu seiring penjenamaan semula kedua-dua terminal KLIA tersebut Februari lalu.Pertukaran nama stesen akan turut mengelakkan kekeliruan dalam kalangan pengembara udara dan penumpang yang menggunakan perkhidmatan tersebut.Proses pertukaran merangkumi aset fizikal, audio dan digital di semua stesen dan kereta api dilaksanakan secara berperingkat dan dijangka selesai Julai ini.

(Express Rail Link Sdn Bhd (ERL) menamakan semula Stesen KLIA dan KLIA2 masing-masing kepada KLIA T1 dan KLIA T2)

Sementara itu ERL menjangkakan, jumlah penumpangnya pulih dan mencecah 85 peratus daripada paras sebelum COVID-19 menjelang akhir tahun 2023.Syarikat akan terus menumpukan pada inisiatif penambahbaikan perkhidmatan dan kerjasama dengan rakan kongsi strategik pada masa akan datang.Sehingga kini, ERL telah membawa lebih 113 juta penumpang sejak perkhidmatannya dilancarkan 21 tahun lalu.


Lelaki ditemukan mati dalam kenderaan

BETONG, 16 April- Seorang lelaki berusia 57 tahun ditemukan mati di dalam sebuah kenderaan pacuan empat roda di kawasan berhampiran kilang kelapa sawit di Jalan Tisak, di sini.Jelas Angkatan Pertahanan Awam (APM) Betong, pihaknya sebelum itu telah dihubungi orang awam mengenai seorang lelaki tidak sedarkan diri terperangkap dalam sebuah kenderaan."Pintu kenderaan tersebut tidak dapat dibuka kerana berkunci."Pasukan APM bertindak mencungkil pintu kenderaan terbabit."Pemeriksaan mendapati mangsa yang duduk di tempat duduk penumpang hadapan sudah tidak bernadi dan disahkan meninggal dunia oleh pasukan perubatan."Mayat mangsa kemudiannya diserah kepada pihak polis untuk tindakan lanjut," katanya kepada pemberita di sini.


Aidilfitri: Lorong kecemasan Senai ke Kulai dibuka dua hala

JOHOR BAHRU, 16 April- Lorong kecemasan dari kawasan Senai ke Kulai, Johor akan dibuka dua hala mengikut Prosedur Operasi Standard (SOP) yang ditetapkan semasa Aidilfitri ini.Exco Kerja Raya Pengangkutan dan Infrastruktur, Mohamad Fazli Mohamad Salleh berkata ia dibuka dua hari sebelum dan selepas 1 syawal.Pembukaan lorong kecemasan dari Kilometer (KM)19 hingga KM 27 bertujuan melancarkan perjalanan di kawasan tersebut."Semua agensi yang terlibat sedia maklum bahawa lorong itu dibuka dari Senai ke Kulai disebabkan berlaku kesesakan setiap tahun di kawasan ini. Kawasan ini juga paling sesak setiap kali musim Aidilfitri," katanya kepada pemberita di sini.Katanya, bagi Lebuhraya Senai - Desaru (SDE), pihak SDE sedang mengkaji penggunaan lorong kecemasan supaya boleh digunakan untuk kenderaan ringan.


Pelatih, pelajar MARA perlu dipersiapkan dengan ilmu keusahawanan

KOTA BHARU, 16 April - Pelatih atau pelajar institusi pengajian Majlis Amanah Rakyat (MARA) perlu dipersiapkan dengan ilmu keusahawanan supaya tidak terlalu bergantung kepada peluang pekerjaan yang diwujudkan kerajaan mahu pun swasta pada masa akan datang. Langkah tersebut bagi memastikan mereka mampu mencipta sendiri pekerjaan menerusi pendekatan lebih kreatif dan inovatif. Gesaan itu dibuat Pengerusi MARA, Datuk Dr Asyraf Wajdi Dusuki agar mereka memanfaatkan sebaiknya kepesatan kemajuan dunia teknologi hari ini sebagai landasan terbaik ke arah mencapai matlamat tersebut. "Dengan teknologi maklumat, media sosial yang meluas, saya kira ini adalah satu peluang, bila mereka dilatih dengan pelbagai kemahiran TVET mereka juga diberikan pendedahan dalam konteks keusahawanan, mereka kena kreatif dan inovatif dalam mendepani cabaran zaman dengan mencipta peluang-peluang pekerjaan ini," kata beliau ketika ditemui media pada Majlis KHATAM Al-Quran MARA Prihatin: Cakna Komuniti MARA Kelantan, di sini hari ini.

(Pengerusi MARA, Datuk Dr Asyraf Wajdi Dusuki ditemu bual media pada Majlis KHATAM Al-Quran MARA Prihatin: Cakna Komuniti MARA Kelantan di Kota Bharu)

Mengulas lanjut, Asyraf berkata modul dan kurikulum di 280 agensi atau institusi pengajian milik MARA yang melatih TVET sentiasa dinamik dan mengikut peredaran zaman selain memenuhi keperluan industri. Sementara itu, beliau turut memaklumkan MARA akan menjalin kerjasama strategik bersama agensi berkaitan supaya peranan yang dimainkan mampu dioptimumkan. Ia terutama melibatkan aspek pendanaan agar tidak hanya bergantung kepada dana dari kerajaan sahaja.


Pengembara melalui BSI dijangka meningkat sehingga 30 peratus

JOHOR BAHRU, 16 April- Jumlah pengembara yang masuk ke Malaysia melalui Bangunan Sultan Iskandar (BSI), di sini dijangka meningkat 20 hingga 30 peratus, bermula minggu ini.Peningkatan sehingga 400,000 pengembara berbanding hari biasa itu, disebabkan kemasukan rakyat tempatan yang bekerja di Singapura dan rakyat Singapura yang datang ke Malaysia. Exco Kerja Raya Pengangkutan dan Infrastruktur, Mohamad Fazli Mohamad Salleh berkata, banyak kaunter akan dibuka di kedua-dua pintu masuk itu, bagi melancarkan lalu lintas."Untuk kaunter kereta masuk, kita ada 38 kaunter, nanti yang beroperasi hanya 27.Bagi kaunter kereta keluar pula, sebanyak 29 kaunter boleh digunakan," katanya di sini.

(Mohamad Fazli Mohamad Salleh, Exco Kerja Raya Pengangkutan dan Infrastruktur)

Sebanyak 50 lorong hybrid dibuka bagi pengguna motosikal, 18 kaunter untuk penumpang bas dan 18 kaunter 'e-gate' juga dibuka.


Jualan Rahmah di Johor, 26 Parlimen terlibat

JOHOR BAHRU, 16 April- Semua 26 Parlimen di Johor akan mengadakan Jualan Rahmah bermula bulan depan.Exco Pelaburan, Perdagangan dan Hal Ehwal Pengguna, Lee Ting Han berkata ia akan dibuat dua kali setiap bulan. Pengguna akan mendapat diskaun 15 hingga 20 peratus bagi setiap barangan keperluan yang dijual.Lokasi dan tarikh jualan itu berubah-ubah bagi menarik kehadiran lebih ramai pelanggan."Kita akan tetapkan tarikh mengikut jadual di 26 Parlimen di negeri ini. Jadi 52 kali sebulan akan diadakan di Johor," katanya kepada pemberita di sini.Katanya, kerajaan negeri memberi jaminan harga ayam kekal dan terkawal untuk kegunaan sepanjang musim perayaan ini.


KPDN alu-alukan Jualan Rahmah secara 'mobile'

PEKAN, 16 April - Pemain industri termasuk rakan strategik Kementerian Perdagangan Dalam Negeri dan Kos Sara Hidup (KPDN) dialu-alukan untuk bersama melaksana Jualan Rahmah secara bergerak atau 'mobile' terutama melibatkan kawasan kampung termasuk luar bandar.Timbalan Menterinya, Fuziah Salleh berkata inisiatif Mobile Jualan Rahmah antara pelaksanaan yang dirangka untuk memudahkan masyarakat mendapatkan potongan diskaun barangan keperluan dapur setiap hari.Menurut beliau, ketika ini Jualan Rahmah di premis dan luar premis mendapat sambutan positif namun bagi penduduk luar bandar yang tidak mempunyai rangkaian pasaraya terutama rakan strategik KPDN di kawasan masing-masing, agak sukar untuk mendapatkan potongan harga yang ditawarkan."Mobile ini kita lihat adalah perlu bagi kawasan yang tak ada supermarket atau hypermarket, jadi bila tak ada hypermarket dan supermarket kita kena buat macam ini, premis di luar, yang ini dia ada implikasi logistik ya, kita tak boleh buat selalu mungkin kita buat sebulan dua kali tapi kalau ada mobile, ia boleh hari-hari," kata beliau kepada Berita RTM selepas melancarkan Program Jualan Rahmah Peringkat Negeri Pahang di Chini, di sini hari ini.

(Timbalan Menteri Perdagangan Dalam Negeri dan Kos Sara Hidup, Fuziah Salleh ditemu bual Berita RTM selepas melancarkan Program Jualan Rahmah Peringkat Negeri Pahang)

Turut hadir Pengarah KPDN Pahang, Jezlily Jamaluddin.Program berkenaan dilaksanakan selama dua hari secara serentak di 14 kawasan Parlimen Negeri Pahang, bermula hari ini.Jualan Rahmah telah dilaksanakan di 3,223 lokasi yang merangkumi 118 kawasan parlimen di seluruh negara dengan nilai jualan sebanyak RM54 juta.Daripada jumlah berkenaan, Pahang mencatatkan nilai jualan sebanyak RM579,000 melibatkan 14 lokasi seluruh negeri tersebut.


Bomba Labuan tingkatkan rondaan sempena Aidilfitri

LABUAN, 16 April- Jabatan Bomba dan Penyelamat (JBPM) Labuan akan meningkatkan rondaan ketika musim perayaan Aidilfitri ini.Ini menerusi Kempen Keselamatan Kebakaran dan Pelancaran Ops Rondaan Sempena Aidilfitri 2023.Pengarahnya, Penguasa Kanan Bomba I Abdul Rahman Ali berkata, tiga fokus kempen antaranya membudaya sikap mencegah, mempertingkat keselamatan jalan raya serta keselamatan aktiviti-aktiviti di air."Kebiasaannya ketika Aidilfitri, ramai yang membawa keluarga masing-masing berkelah di pantai. Kami akan memantau tempat-tempat tumpuan agar tidak terjadi sebarang perkara tidak diingini seperti lemas. Pantai Layangan dan Pantai Universiti Malaysia Sabah (UMS) seringkali berlaku kes lemas," katanya kepada pemberita di sini. Tambahnya, JBPM Labuan merekodkan lima kes lemas sejak 2021.Anggaran kerugian akibat kebakaran pula adalah hampir RM1.1 juta.


Jual ayam RM9.40 sekilogram, peruncit dikenakan kompaun

JOHOR BAHRU, 16 April- Lima pembekal ayam di Johor bakal dihadapkan ke Mahkamah Johor Bahru dalam waktu terdekat kerana menjual ayam melebihi harga ditetapkan iaitu RM8.10.Ketua Pegawai Penguat Kuasa Kementerian Perdagangan Dalam Negeri dan Kos Sara Hidup (KPDN) Johor, Muhammad Aizudin Mohd Said berkata, pihaknya telah membuka kertas siasatan dan melihat invois jualan kepada peruncit terlibat.Setakat ini, tindakan kompaun diberikan kepada peruncit yang menjualnya pada harga RM9.40 sekilogram.Aktiviti itu kebanyakannya dikesan tiga minggu lepas."Tindakan kompaun diberikan kepada peruncit manakala untuk pembekal akan didakwa di mahkamah. setakat ini lima pembekal masih dalam siasatan," katanya kepada pemberita di sini.


Pasar Syawal Madani Kedah sasarkan hasil jualan RM1.2 juta

SUNGAI PETANI, 16 April- Lembaga Pemasaran Pertanian Persekutuan, FAMA Negeri Kedah menyasarkan hasil jualan sepanjang Program Jualan Syawal Madani mencecah RM1.2 juta.Program Jualan Syawal Madani dilaksanakan di sembilan pasar tani, pasar tani kekal dan outlet peruncitan FAMA di negeri itu.Pengarah FAMA Negeri Kedah, Isa Hamzah berkata, sembilan lokasi terlibat adalah Pasar Tani Guar Chempedak, Yan yang diadakan setiap hari bermula semalam sehingga 21 April ini.Manakala 8 lagi lokasi lain mengikut waktu operasi masing-masing iaitu Pasar Tani Sungai Petani, hari ini; Pasar Tani Kulim, ESOK; Agrobazaar Rakyat Selama dan Pasar Tani Pendang pada 18 April; Sementara Pasar Tani Taman Wira Alor Setar dan Pasar Tani Baling pada 19 April, serta Medan Food Truck FAMA Alor Setar dan Pasar Segar Mr Jasem, Langkawi pada 20 April.Kira-kira 300 usahawan FAMA di Kedah menjayakan Program Jualan Syawal Madani kali ini.“Dan jangkaan nilai jualan daripada jualan Khas Syawal Madani ni kita menganggarkan RM1.2 juta. Nilaian yang tertinggi adalah di Pasar Tani Guar Chempedak RM937,000.00. In Shaa Allah kita akan capai..Ini semua adalah berkat daripada usahawan sendiri dan juga kerjasama daripada pelbagai pihak..” Katanya kepada pemberita selepas Majlis Pelancaran Program Jualan Syawal Madani Peringkat Negeri Kedah di Pasar Tani Sungai Petani di sini, hari ini.Program dirasmikan Ahli parlimen Sungai Petani, Dr Taufiq Johari.Sementara itu, Dr Taufiq yang ditemui berkata, Program Jualan Syawal Madani diadakan bertujuan untuk menyediakan keperluan barangan dapur segar pada harga yang berpatutan bagi memudahkan pengunjung berbelanja.“Dan pengisian program hari ni bagi saya adalah cukup baik dan menarik sebab kita ada juga jualan terus dari ladang. Maknanya ini akan mengurangkan lagi harga berbanding dengan harga pasaran dan ini akan membantu sahaja peniaga tetapi juga pengunjung dan pengguna khususnya kita menyambut Syawal dengan kekurangan stok makanan dan peningkatan harga. Ini (Program Jualan Syawal Madani) adalah salah satu usaha yang baik daripada pihak kerajaan dan FAMA..” Katanya di sini.

(Ahli parlimen Sungai Petani, Dr Taufiq Johari di Program Jualan Syawal Madanidi Pasar Tani Sungai Petani/FOTO RTM)


Berkat Ramadan: Selangorfm santuni 40 anak yatim

KAJANG, 16 April- Sepanjang Ramadan, Radio Malaysia Selangor meneruskan program tanggungjawab sosialnya dengan menyantuni anak-anak yatim.Team Rovers Selangor FM bersahur bersama 40 anak yatim di Pusat Jagaan Anak Yatim, Miskin Rukaiyah di Kajang, Selangor.Pelbagai aktiviti lain turut diadakan termasuk Qiamulail, tazkirah dan kuiz.Selain itu, sumbangan duit raya diberikan Yayasan Islam Darul Ehsan (YIDE), Hospital Pakar KPJ Rawang dan Selangor FM."Kami di Selangor diberi amanah untuk jaga kebajikan anak-anak yatim di Selangor jadi pihak Yayasan Islam Darul Ehsan berterima kasih kepada mana-mana pihak terutama pihak korporat syarikat swasta yang sudi bersama-sama kami dalam menjaga kebajikan anak yatim," kata Pengurus Besar YIDE, Nur Mohd Razali Abdullah.

(Pengurus Besar YIDE, Nur Mohd Razali Abdullah)

Sementara itu, Ketua Pegawai Eksekutif Hospital Pakar KPJ Rawang, Ahmad Rafiquddin Mohd Amran berkata pihaknya menyambut baik program yang disertai bagi memberikan keceriaan buat anak-anak yatim yang disantuni."Alhamduliah sepanjang bulan Ramadan ini kita ada banyak program 'outreach' untuk anak-anak yatim di sekitar Rawang dan juga di luar dari Rawang dan untuk program ini Alhamdulillah kita bersama rakan media strategik kami iaitu RTM khususnya Selangorfm kami dijemput turut serta jadi kami nampak peluang untuk kita terus menyantuni anak-anak yatim, anak-anak miskin khususnya dalam negeri Selangor ini," ujarnya.

(Ketua Pegawai Eksekutif Hospital Pakar KPJ Rawang, Ahmad Rafiquddin Mohd Amran)


FAMA Melaka buka enam Pasar Tani sempena jualan khas Mantai Aidilfitri

MERLIMAU, 16 April- Enam Pasar Tani di bawah Lembaga Pemasaran Pertanian Persekutuan (FAMA) Melaka akan melaksana jualan murah khas sempena hari Mantai Aidilfitri pada 20 April ini.

Exco Kemajuan Desa, Pertanian dan Keterjaminan Makanan Melaka, Dr Muhamad Akmal Saleh berkata 6 pasar tani berkenaan melibatkan 6 parlimen di seluruh Melaka. Inisiatif itu bertujuan mengurangkan bebanan rakyat bagi persiapan memasak menjelang Aidilfitri. Barangan yang diberi pengurangan harga termasuk ayam, daging, telur dan sayur-sayuran.

"Setakat ini kita mengesahkan harga ditawarkan 10 peratus lebih murah daripada harga pasaran", katanya selepas ditemui pemberita selepas menyempurnakan Program Jualan Syawal Madani & Jualan Terus Dari Ladang (JTDL) Peringkat Negeri Melaka di Merlimau. Lokasi pasar tani yang dipilih bagi jualan khas itu akan dimaklumkan FAMA dalam masa terdekat. FAMA menyasarkan RM70,000 nilai jualan bakal dikutip sepanjang pelaksanaan program berkenaan dengan sasaran kehadiran seribu pengunjung.

(Exco Kemajuan Desa, Pertanian dan Keterjaminan Makanan Melaka, Dr Muhamad Akmal Saleh/FOTO FB famamelaka)


Jualan Agro Madani tawar penjimatan sehingga 30 peratus

KLANG, 16 April - Jualan Agro Madani yang diadakan secara serentak di seluruh negara hari ini menawarkan penjimatan sebanyak 30 peratus lebih rendah berbanding harga pasaran.Menteri Pertanian dan Keterjaminan Makanan, Datuk Seri Mohamad Sabu berkata projek rintis hasil inisiatif Kementerian Pertanian dan Keterjaminan Makanan menerusi FAMA itu berkonsepkan jualan pada harga berpatutan sekali gus membantu mengurangkan kos sara hidup rakyat.Beliau berkata, antara fokus Jualan Agro Madani adalah outlet peruncitan agensi di bawah KPKM, Projek Perumahan Rakyat (PPR), kawasan perumahan, kawasan miskin bandar dan pinggir bandar.

“Kita nampak sambutan daripada rakyat begitu menggalakkan sekali, terutama ayam kerana di sini ayam proses dijual dengan harga murah daripada Pertubuhan Peladang Kebangsaan (NAFAS).“Ini salah satu cara kita mengurangkan bebanan golongan B40 dan M40 sepanjang Ramadan dan Syawal untuk menyediakan makanan,” katanya ketika ditemui pemberita selepas melancarkan Jualan Agro Madani di Dataran Usahawan Kompleks Penghulu, Kampung Johan Setia, di sini.Tambah Mohamad, sebanyak RM150,000 nilai jualan disasarkan bagi 10 kali penganjuran dengan jangkaan kira-kira 5,000 pengunjung hadir dengan menikmati penjimatan sejumlah RM45,000.


Pastikan bekalan stabil, 9,400 kakitangan TNB bekerja di Aidilfitri

KUALA LUMPUR, 16 April - Hampir 9,400 warga kerja Tenaga Nasional Berhad (TNB) akan bertugas pada Aidilfitri ini demi menjamin kestabilan elektrik di seluruh negara.Pengerusinya, Datuk Abdul Razak Abdul Majid berkata, penugasan giliran dan tunggu sedia itu dilakukan di stesen-stesen janakuasa, pusat kawalan dan seluruh rantaian perkhidmatan termasuk grid dan pencawang.Beliau berkata, langkah itu bagi memastikan kelancaran penghantaran dan pembahagian bekalan elektrik serta siap siaga untuk perkhidmatan pelanggan.

“Walaupun tugasan ini adalah rutin harian warga kerja di bahagian perkhidmatan masing-masing, namun ia adalah satu pengorbanan tatkala orang ramai ceria menyambut Aidilfitri bersama keluarga, sedangkan mereka bertugas di lapangan,” katanya menerusi kenyataan.Sementara itu, Presiden dan Ketua Pegawai Eksekutif TNB, Datuk Ir. Baharin Din berkata pemantauan di setiap negeri khususnya dalam aspek teknikal ditingkatkan menjelang Syawal.Ini selari jangkaan umat Islam pulang lebih awal ke kampung halaman, selain mereka yang mengambil peluang melancong sempena cuti panjang hujung minggu.“Penugasan sebegitu ramai tenaga kerja mengambil kira tempoh kritikal 72 jam (tiga hari) bermula sehari sebelum 1 Syawal berikutan penggunaan tenaga elektrik dijangka meningkat ketika orang ramai rancak membuat persiapan akhir terutama pada malam Aidilfitri,” katanya.


UMNO Labuan sumbang bantuan kepada anaf dan anak-anak yatim

LABUAN, 16 April-Ketika menyambut kemeriahan Ramadan dan menjelang syawal, tradisi berkongsi rezeki dan menyampaikan sumbangan bantuan zakat, menjadi amalan UMNO Bahagian Labuan.Ketua UMNO Bahagian Labuan, Datuk Mohd Rafi Datuk Alli Hassan berkata, pendekatan di peringkat akar umbi menjadi teras dalam menjaga kebajikan dan bantuan, khususnya kepada golongan asnaf dan juga anak-anak yatim."Ini adalah sebahagian kecil daripada penerima-penerima di bawah program Ziarah Kasih Ramadan yanglaksanakan. Setakat ini, 20 cawangan telah mengadakan program ziarah kasih yang mana setiap cawangan akan menyampaikan 15 orang penerima di kalangan asnaf, anak yatim dan sebagainya", katanya selepas majlis berbuka puasa bersama Kepimpinan UMNO Bahagian Labuan 4 Peringkat dan Majlis penyampaian Sumbangan kepada golongan Asnaf, Anak Yatim dan pelajar Tahfiz Madrasah Seri Merinding dan Madrasah Al-Haq di sini malam tadi.Beliau yang juga Ahli Majlis Kerja Tertinggi UMNO memaklumkan akan sentiasa mendekati rakyat bagi mengetahui permasalahan di peringkat akar umbi. Justeru, beliau menyeru kepada kepimpinan agar mengukuhkan hubungan ukhwah, serta terus kekal di landasan perjuangan dan matlamat parti.

(Ketua UMNO Bahagian Labuan, Datuk Mohd Rafi Datuk Alli Hassan/FOTO FB BESLabuan)


Pertandingan pelita panjut dimasukkan dalam kalendar pelancongan Perak

IPOH, 16 April - Tidak mahu tradisi memasang pelita panjut menjelang Aidilfitri ditelan zaman, Majlis Bandaraya Ipoh (MBI) mengambil inisiatif menganjurkan pertandingan panjut hiasan antara sektor jabatan pihak berkuasa tempatan itu. Datuk Bandar Ipoh, Datuk Rumaizi Baharin berkata pertandingan yang diadakan secara dalaman buat julung kali itu akan dimasukkan dalam kalendar pelancongan tahun depan dengan memperluas penyertaan kepada orang ramai.

"MBI cuba nak kembalikan nostalgia yang masih tak lapuk dek zaman agar generasi masa kini tidak lupa adat budaya mereka, itu yang paling penting. "Zaman kini sudah berubah kerana tidak kira di kota atau desa, pelita panjut sudah berganti lampu kelip berwarna-warni jadi kita ambil inisiatif selaras Tahun Melawat Ipoh 2023," katanya pada sidang media Majlis Pelancaran Pesta Panjut Antara Sektor MBI, di sini malam tadi.Rumaizi berkata kira-kira 2,000 pelita digunakan bagi menghasilkan empat reka bentuk panjut di Padang Ipoh di sini yang menceriakan bandar raya itu bermula malam tadi. Katanya, pelita panjut di Padang Ipoh itu akan terus dinyalakan sehingga hari raya ketiga bagi memberi peluang kepada warga Ipoh menyaksikan keunikan pesta panjut.Padang Ipoh dipilih untuk pertandingan pelita panjut itu kerana ia ialah kawasan tengah bandar raya Ipoh bagi mewujudkan segi tiga pelancongan yang ada di bandar itu.

Sementara itu, Rumaizi turut mencadangkan orang ramai yang beriadah termasuk berbuka puasa bersama keluarga di Padang Ipoh sambil bersantai pada musim cuti untuk melihat pesta panjut berkenaan.-BERNAMA


Op Samseng Jalanan: 78 saman dikeluarkan

PONTIAN, 16 April- Sebanyak 78 saman dikeluarkan atas pelbagai kesalahan menerusi Op Samseng Jalanan / Op Khas Pendaftaran di Pontian, Johor.Antara kesalahan, tiada lesen memandu, nombor pendaftaran tidak ikut peraturan dan lesen kenderaan tamat tempoh.Ketua Polis Daerah Pontian, Superintendan Mohd Shofee Tayib berkata, lima motosikal disita dan dirampas.Menerusi Ops itu juga, sebanyak 115 kenderaan dan 130 individu diperiksa.Operasi berterusan ini akan dijalankan secara mengejut supaya orang awam sentiasa mematuhi peraturan lalu lintas.

(Sebanyak 115 kenderaan dan 130 individu diperiksa dalam Op Samseng Jalanan / Op Khas Pendaftaran di Pontian, Johor)


Remaja maut, motosikal rempuh penghadang jalan konkrit

SUNGAI PETANI, 16 April - Seorang remaja lelaki maut selepas motosikal yang ditunggang merempuh penghadang jalan konkrit di kilometer 63.5, jalan persekutuan Alor Setar- Butterworth berdekatan Padang Temusu, Sungai Petani, awal pagi tadi. Ketua Polis Daerah Kuala Muda, ACP Zaidy Che Hassan berkata mangsa meninggal dunia di lokasi kejadian akibat kecederaan parah di bahagian kepala. Menurutnya, mangsa dipercayai menunggang dengan laju sebelum terbabas merempuh penghadang jalan tersebut. Mayat mangsa dihantar ke Unit Forensik, Hospital Sultan Abdul Halim, Sungai Petani untuk bedah siasat. Kes disiasat di bawah Seksyen 41 (1) Akta Pengangkutan Jalan 1987.

(Mangsa meninggal dunia di lokasi kejadian akibat kecederaan parah di bahagian kepala)


SKM saran koperasi ceburi bidang agromakanan

(Timbalan Pengerusi Eksekutif Suruhanjaya Koperasi Malaysia, Datuk Umar Sarim Saidin)

KOTA BHARU, 16 April- Pertubuhan koperasi di seluruh negara disaran segera merebut peluang menceburi bidang agro makanan dalam usaha meningkatkan sekuriti makanan negara. Jelas Timbalan Pengerusi Eksekutif Suruhanjaya Koperasi Malaysia, Datuk Umar Sarim Saidin, Kementerian Pembangunan Usahawan dan Koperasi menyediakan peruntukan berjumlah 100 juta ringgit bagi membiayai koperasi yang berminat.Setakat ini jumlah koperasi yang terlibat dalam sektor pengeluaran makanan agak kecil berbanding jumlah keseluruhan 15,318 koperasi berdaftar.

"Mana-mana koperasi yang berminat, layak mendapat pembiayaan sehingga RM3 juta bagi tujuan berkenaan. Ia terbuka kepada semua jenis koperasi termasuk koperasi kecil, sederhana dan besar."Setakat ini jumlah koperasi yang terlibat dalam sektor pengeluaran makanan agak kecil berbanding jumlah keseluruhan 15,318 koperasi yang berdaftar. Kalau boleh kita mahu peruntukan ini dimanfaatkan sepenuhnya dalam tahun ini juga," katanya.Beliau menyatakannya pada Majlis Pengiktirafan Koperasi Terbaik Malaysia Tahun 2022, di Kota Bharu.Pada majlis berkenaan menyaksikan lima koperasi Kelantan berjaya tersenarai antara 100 koperasi terbaik seluruh negara dan 12 lagi dalam senarai 350 koperasi terbaik. Koperasi Wawasan Malaysia Berhad (Kowamas) dinobatkan koperasi terbaik di Kelantan selepas berjaya menduduki tangga keempat dalam senarai 100 koperasi terbaik negara.


Pameran origami, dedah kaedah teknologi seni origami

BUKIT JALIL, 16 April - Sempena Hari Origami Malaysia yang ke-9, Tokyo Town di Pavilion Bukit Jalil menganjurkan pameran origami dengan kerjasama Akademi Origami Malaysia.Selain mempromosi seni origami, pameran yang bertemakan Warisan Budaya Malaysia itu bertujuan mengajar pengunjung mengenai kaedah teknologi dalam seni origami.Penggunjung juga berpeluang melihat Modular Origami Terbesar dan Wau Origami yang memasuki 'Malaysia Book of Records' 2019 dalam pameran kali ini.Pengasas Akademi Origami Malaysia, Kenneth Ch'ng berkata beberapa aktiviti menarik seperti bengkel 'Rekaan Origami Raya' turut dianjurkan sepanjang bulan ini.

"Setiap hujung minggu bulan ini, kami mengadakan bengkel origami percuma di Pavilion, Bukit Jalil. Kami hanya mengajar teknik origami yang baharu dan unik seperti sampul surat ketupat, sarung ketupat telefon bimbit, wau dan sebagainya," kata Kenneth.Tambah Kenneth, dengan kerjasama kerajaan negeri, Akademi Origami Malaysia juga turut menganjurkan bengkel origami di beberapa negeri antaranya di Perak dan Penang sebagai usaha mempromosi faedah seni origami."Kami turut menyediakan bengkel dalam talian bagi mereka yang tidak dapat menyertai secara fizikal.Kami juga membuat siaran langsung selain berkongsi video tutorial di laman media sosial kami," katanya.Seni origami mempunyai tujuh tahap teknik dan bagi mereka yang berminat boleh mendapatkan kursus di Akademi Origami Malaysia.


Filipina isytihar 21 April cuti umum Aidilfitri

(Siaran media NCMF/FB National Commission on Muslim Filipinos - Public Information)

MANILA, 16 April- Presiden Filipina, Ferdinand R. Marcos mengisytiharkan tarikh 21 April ini (Jumaat) sebagai cuti umum sempena menyambut Hari Raya Aidilfitri.Suruhanjaya Kebangsaan Filipina Muslim (NCMF) memaklumkan, Marcos lebih dikenali sebagai Bongbong pada Jumaat telah menandatangani Proklamasi No:21 yang mengisytiharkan tarikh 21 April sebagai cuti umum.“Keputusan mengisytiharkan cuti umum itu bertujuan membawa kepentingan agama dan budaya Hari Raya Aidilfitri ke peringkat kesedaran kebangsaan.“Ia juga membolehkan orang ramai berkumpul bersama saudara-mara beragama Islam dalam keadaan aman dan harmoni,” jelas proklamasi itu.


Ops Pantau 2023: 53,980 premis diperiksa

(Ops Pantau di Hentian Rawat & Rehat Sungai Buloh)

SUNGAI BULOH, SELANGOR 15 April- Sebanyak 53,980 premis telah diperiksa di seluruh negara menerusi Ops Pantau  2023 yang dilaksanakan Kementerian Perdagangan Dalam Negeri dan Kos Sara Hidup (KPDN) bermula 23 Mac lepas.Dengan nilai kompaun sebanyak RM 51,700 melibatkan 319 kes atas pelbagai kesalahan.Menurut Pengarah Penguat Kuasa Kementerian Perdagangan Dalam Negeri dan Kos Sara Hidup (KPDN) Datuk Azman Adam, pelaksanaan Ops Pantau 2023 yang seragam dan berfokus sehinngga 21 April ini .Ia, bagi memastikan tahap pematuhan yang tinggi terhadap peniaga bagi mewujudkan persekitaran perdagangan  kondusif di samping membantu rakyat Malaysia Madani mengurangkan impak peningkatan kos sara hidup terutamanya sepanjang bulan Ramadan dan menjelang perayaan Hari Raya Aidilfitri."Pemeriksaan pada hari ini secara terperinci dan bersasar ke atas harga makanan sedia masak dan penggunaan alat timbangan di premis-premis yang beroperasi di Hentian Rehat & Rawat tersebut di bawah penguatkuasaan Akta Kawalan Harga dan Anti Pencatutan 2011 dan Akta Timbang Sukat. Fokus pemeriksaan meliputi aspek pematuhan tanda harga, pempameran menu jualan  oleh peniaga di sekitar Hentian Rawat & Rehat."Pemeriksaan turut diberi perhatian ke atas kedudukan / trend harga jualan makanan sedia masak yang dijual kepada pelanggan bagi memastikan tiada unsur atau aktiviti pengambilan keuntungan secara tidak munasabah. bagi memastikan pengguna berada dalam keadaan yang selesa dan mudah mendapatkan bekalan makanan serta keperluan harian lain pada harga yang munasabah,"katanya.Sementara itu beliau juga memaklumkan pemantauan terhadap premis atas talian turut dilaksanakan.Beliau berkata demikian kepada media selepas Ops Pantau  2023 di Hentian Rawat & Rehat Sungai Buloh.


PM terima jemputan UDHR75

KUALA LUMPUR, 16 April- Perdana Menteri Datuk Seri Anwar Ibrahim menerima jemputan dari Pesuruhjaya Tinggi Pertubuhan Bangsa-Bangsa Bersatu (PBB) bagi Hak Asasi Manusia Volker Turk untuk menghadiri acara sambutan memperingati Ulang Tahun ke-75 Deklarasi Hak Asasi Manusia Sejagat (UDHR75). Beliau menerusi catatan di Facebook malam tadi berkata, jemputan kepada Malaysia itu dipanjangkan Turk ketika kedua-dua mereka mengadakan perbincangan. “Malaysia menyokong inisiatif yang dilaksana oleh Pesuruhjaya Tinggi Turk sejajar dengan keutamaan Kerajaan Perpaduan untuk mengangkat martabat dan menegakkan hak asasi manusia di bawah  kerangka Malaysia MADANI.Kami juga bertukar pandangan mengenai cabaran dalam melindungi dan menegakkan hak asasi manusia seiring realiti geopolitik semasa,” katanya. Menurut Perdana Menteri beliau menjemput Pesuruhjaya Tinggi Turk untuk melawat Malaysia dan mengulangi komitmen negara untuk bekerjasama rapat dengan beliau bagi mempromosi dan melindungi hak asasi manusia di dalam negara dan di peringkat antarabangsa. - BERNAMA


Konflik terbaharu Sudan, rakyat Malaysia selamat

PUTRAJAYA, 16 April- Semua 29 rakyat Malaysia yang berdaftar dengan kedutaan di Sudan, kebanyakannya pelajar disahkan selamat.Kementerian Luar memantau rapat situasi di Khartoum, Sudan, berikutan pertempuran antara Angkatan Tentera Sudan dan Rapid Support Forces (RSF) pada Sabtu, yang telah mencetuskan pergolakan politik dan menggugat keselamatan di negara itu. Wisma Putra dalam satu kenyataan malam tadi memaklumkan, Kedutaan Malaysia di Khartoum mengesahkan bahawa di beberapa kawasan tertentu di bandar raya itu telah dilanda kekacauan berikutan perkembangan itu."Kedutaan sedang berhubung rapat dengan mereka (rakyat Malaysia) dan menyediakan bantuan yang diperlukan," katanya.Kementerian juga menasihatkan semua rakyat Malaysia yang bercadang ke Sudan untuk menangguhkan perjalanan sehingga keadaan stabil.Kedutaan Malaysia yang kini beroperasi sementara dari kediaman Duta Malaysia ke Sudan boleh dihubungi di talian: +249 90 075 3633, +249 18 328 6379 atau e-mel: This email address is being protected from spambots. You need JavaScript enabled to view it..Bilik Gerakan Wisma Putra juga boleh dihubungi di talian: +603-8887 4570, +603-8887 4770 dan +603-8887 4445.

Artikel berkaitanPertempuran meletus di Sudan, orang awam jadi korbanTentera Sudan digesa sokong peralihan demokrasi


PM rasmi Setel Raya Starvendors 2023

KUALA LUMPUR, 15 April- Perdana Menteri, Datuk Seri Anwar Ibrahim hadir ke Majlis Perasmian Setel Raya Starvendors KLCC Mega Raya Fest 2023 (Starvendors 2023) di Pusat Konvensyen Kuala Lumpur (KLCC), sejurus pulang dari lawatan ke Terengganu.Ketibaan Perdana Menteri kira-kira pukul 11.00 malam tadi disambut Pengarah Urusan dan Pengasas Starvendors Event Sdn Bhd Datuk Ifa Raziah sebelum merasmikan festival yang  berlangsung selama 100 jam tanpa henti bermula 13 hingga 17 April.Datuk Seri Anwar dalam ucapan perasmian merakamkan ucapan terima kasih kepada pengunjung atas sokongan yang diberi kepada peniaga dan artis tempatan pada festival jualan tersebut serta menyifatkan ia sebagai satu perkembangan baik kepada negara.Beliau turut meluangkan masa selama sejam beramah mesra bersama penggerai, penggiat seni dan pengunjung.Festival yang menampilkan lebih 600 tapak pameran menawarkan pelbagai produk termasuk makanan, pakaian, emas, biskut raya dan peralatan rumah itu menyasarkan lebih tiga juta pengunjung pada tahun ini.Starvendors 2023 lebih meriah dengan penglibatan lebih 100 artis tanah air yang turut sama membuka tapak pameran dan menjual produk keluaran mereka.


PM jamin beri tumpuan masalah tanah runtuh di Kenyir

(Perdana Menteri berucap pada Majlis Berbuka Puasa Malaysia MADANI: Perdana Menteri Bersama Rakyat Terengganu di Dewan Sultan Mizan, UMT / BERNAMA)

KUALA NERUS, 16 April- Perdana Menteri, Datuk Seri Anwar Ibrahim memberi jaminan kerajaan persekutuan akan menumpukan sepenuh perhatian kepada masalah runtuhan tanah di sekitar Tasik Kenyir demi keselamatan rakyat Terengganu.Walaupun Terengganu merupakan negeri pembangkang, kerajaan persekutuan dan kerajaan negeri harus bersama-sama bergandingan dalam menghadapi dan menyelesaikan masalah rakyat.Datuk Seri Anwar menegaskan pendiriannya adalah untuk terus mempertingkatkan kerjasama dengan kerajaan negeri termasuk negeri pembangkang demi kepentingan rakyat.“Ada hal yang baru disebut kepada saya iaitu tentang masalah di Tasik Kenyir kerana berlaku runtuhan.“Saya bincang dengan Ketua Setiausaha Negara kalau itu satu hal yang benar-benar mendesak, kalau untuk menjamin keselamatan kawasan Tasik Kenyir dan Terengganu kerana limpahan air dan kerosakan yang mungkin berlaku, maka tentu saya bagi perhatian segera walaupun menteri besar daripada parti lain, itu tidak menjadi masalah, kalau masalah itu masalah rakyat kita harus bersama,”katanyaBeliau berkata demikian ketika berucap pada Majlis Berbuka Puasa Malaysia MADANI: Perdana Menteri Bersama Rakyat Terengganu di Dewan Sultan Mizan, Universiti Malaysia Terengganu Kuala Nerus.Dalam masa sama beliau memberi contoh bahawa kerajaan persekutuan tidak pernah meminggirkan negeri-negeri pembangkang dalam Belanjawan MADANI yang diumumkan Februari lepas dengan pertambahan peruntukan termasuk pengumuman projek tebatan banjir yang turut melibatkan Terengganu dan Kelantan.Ahli Parlimen Tambun itu menambah, beliau terbuka dengan sebarang kritikan dan teguran daripada kerajaan negeri termasuk negeri pembangkang terhadap sebarang tindakan dan keputusannya asalkan ia tidak mempunyai unsur serangan peribadi yang memecah-belahkan rakyat.

(Datuk Seri Anwar Ibrahim (kanan) dan Menteri Besar Terengganu Datuk Seri Dr Ahmad Samsuri Mokhtar (kiri) pada Majlis Berbuka Puasa Malaysia MADANI Perdana Menteri Bersama Rakyat Terengganu di Universiti Malaysia Terengganu / BERNAMA)


Agong, Permaisuri berbuka puasa bersama rakyat di Kuantan

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan meluangkan masa beramah mesra dengan rakyat jelata yang berbuka puasa di Padang Majlis Bandaraya Kuantan (MBK) di sini hari ini/ Foto BERNAMA)

KUANTAN, 15 April - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat berbuka puasa di Padang Majlis Bandaraya Kuantan (MBK1) bersama rakyat.Aktiviti berbuka puasa di padang itu menjadi tradisi Seri Paduka dan keluarga pada bulan Ramadan.Keberangkatan tiba Al-Sultan Abdullah diiringi Raja Permaisuri Agong, Tunku Azizah Aminah Maimunah Iskandariah bersama-sama anakanda-anakanda Seri Paduka berdua.Menyambut ketibaan Seri Paduka berdua ialah Menteri Besar Pahang, Datuk Seri Wan Rosdy Wan Ismail, Ketua Polis Negeri, Datuk Ramli Mohamed Yoosuf dan Datuk Bandar Kuantan, Datuk Hamdan Hussin.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong,Tunku Hajah Azizah Aminah Maimunah Iskandariah bersama anakanda-anakanda bergambar sebelum masuk waktu berbuka puasa di Padang Majlis Bandaraya Kuantan (MBK) bersama rakyat jelata hari ini/ Foto BERNAMA)

Sebelum berbuka, Al-Sultan Abdullah berkenan menyantuni penjual dan pengunjung bazar Ramadan Mahkota Square yang terletak bersebelahan padang itu, selain baginda berkenan membeli pelbagai juadah berbuka puasa.Tunku Azizah turut berkenan mengagihkan kira-kira 2,000 bekas bubur lambuk hasil air tangan baginda kepada pengunjung.Seri Paduka berdua kemudian turut berkenan mengurniakan sumbangan kepada 100 anak-anak yatim dari Rumah Kanak-Kanak Tengku Ampuan Fatimah, Kuantan dan Rumah Kanak-Kanak Sultanah Hajjah Kalsom, Penor.


Harga barang meningkat tidak lemahkan semangat penjual kuih raya

KUALA LUMPUR, 15 April - Harga barang yang meningkat tidak melemahkan semangat penjual dan pemborong kuih raya dalam menghasilkan produk yang berkualiti tanpa menaikkan harga secara mendadak.Meski pun berdepan cabaran, peluang berniaga pada bulan Ramadan dan Syawal tetap dimanfaatkan sebaiknya.Tidak dinafikan peningkatan harga barang antara faktor pembekal kuih raya perlu menggunakan kreativiti bagi terus menarik minat pelanggan.Pemilik Qash Food, Hafizah Hashim berkata beliau kini mengabungkan elemen tradisi dan moden dalam penghasilan kuih sekali gus menambahkan minat para pembeli dengan jualan mencecah RM400,000 pada bulan ini."Kita di Qash Food ini, dari segi kita punya reka bentuk balang, 'sticker' kita memang nak bawakan kuih tradisional ini jadi moden, kena tahu kuih kita sepanjang tahun ada, tart nenas kita sepanjang tahun ada, 'white chocolate','coconut cookies' kalau yang tradisional, kita letak 'white chocolate' dulu di atas baru kita letak 'coconut', Alhamdulillah sambutan sangat-sangat baik," kata beliau.

(Peningkatan harga barang antara faktor pembekal kuih raya perlu menggunakan kreativiti bagi terus menarik minat pelanggan)

Dengan mengekalkan rasa kuih lama dan mencipta kelainan menerusi kuih moden, produk keluaran syarikatnya tidak sekadar memenuhi selera semasa Aidilfitri, namun juga sepanjang masa."Betul, sebab bila di 'improvise' ia masih kekalkan rasa yang lama, tapi kita masih dapat rasa, rasa itu modenlah, bukan yang selalu kita makan kuih tradisional," menurut pelanggan, Nur Iman."Ya betul sambutan masih lagi sama sebab kualiti kuih daripada sini dan saya tak rasa yang harga barang itu 'effect' banyaklah untuk pesanan kami," jelas ejen, Nur Zulaikha Hazwani.Meski pun harga kuih raya terpaksa dinaikkan namun ia tetap menjadi pilihan pembeli terutama kepada mereka yang mempunyai kekangan untuk membuatnya sendiri.


Rampasan 336 kilogram heroin, JKDM sedang lengkapkan siasatan

TOK BALI, 15 April- Jabatan Kastam Diraja Malaysia (JKDM) akan melengkapkan siasatan berhubung rampasan 336 kilogram heroin dalam sebuah kontena penghantaran dari Malaysia ke Brisbane, pada 13 Mac lepas dalam tempoh dua minggu.Timbalan Ketua Pengarah Kastam (Penguatkuasaan dan Pematuhan) Datuk Sazali Mohamad berkata, pihaknya akan melengkapkan siasatan sebelum tempoh masa yang diberikan Perdana Menteri, Datuk Seri Anwar Ibrahim."Buat masa ini, siasatan sedang dijalankan dan pihaknya tidak dapat mendedahkan sebarang maklumat berhubung kejadian itu."JKDM juga sedang berhubung dengan pegawainya di kedutaan Australia bagi melengkapkan siasatan," katanya kepada pemberita di sinii.Pada 10 April lepas, media melaporkan pihak berkuasa Australia merampas 336 kilogram heroin dianggarkan bernilai AUD268.8 juta bersamaan dengan RM789.56 juta dalam sebuah kontena penghantaran dari Malaysia ke Brisbane.Dadah itu dilaporkan disorok dalam dua blok konkrit simen, masing-masing seberat 500 kilogram dan semakan mendapati penghantaran itu diisytiharkan sebagai aksesori panel solar yang tiba 13 Mac lalu di Pelabuhan Brisbane dari Malaysia.

(Buat masa ini pihaknya tidak dapat mendedahkan sebarang maklumat berhubung kejadian itu)


Pakej prabayar Aidilfitri diumum minggu depan

KUALA LUMPUR, 15 April- Pengguna perkhidmatan prabayar bakal menikmati pakej istimewa, bersempena sambutan Aidilfitri.Menteri Komunikasi dan Digital, Fahmi Fadzil berkata pelarasan pakej khas itu akan diumumkan syarikat telekomunikasi masing-masing, minggu depan. "Kalau kita tengok suasana hari raya jadi mungkin ada sedikit kegembiraan sempena Aidilfitri itu, jadi kita tunggu sikit, nanti maklumat itu akan disampaikan, insya-Allah dalam dua tiga hari ini," katanya.Beliau ditemui pemberita pada Program Setulus Ikhlas Bersama di Ecopark Pantai Dalam, di sini hari ini.Sebelum ini, Pakej Perpaduan serendah RM5 sebulan diperkenal menerusi lima syarikat telekomunikasi khusus bagi golongan sasar.

(Menteri Komunikasi dan Digital, Fahmi Fadzil)


Operasi helikopter ambulans, jimat kos kerajaan RM15 juta

(Menteri Pembangunan Kerajaan Tempatan, Nga Kor Ming (kanan) ketika ditemuipemberita hari ini. Hadir sama Menteri Kesihatan, Dr Zaliha Mustafa, tiga kiri)

SHAH ALAM, 15 April- Helikopter ambulans ‘Emergency Medical Air Rescue Services’ (EMARS) pertama milik Jabatan Bomba dan Penyelamat Malaysia (JBPM) akan memulakan operasi pada 1 Mei ini.Pengoperasiannya dijangka menjimatkan kos kerajaan sebanyak RM15 juta, setahun.Menteri Pembangunan Kerajaan Tempatan, Nga Kor Ming memaklumkan, sebelum ini, kerajaan membelanjakan kira-kira RM20 juta setahun bagi menggunakan khidmat pakar swasta termasuk pasukan doktor udara ke kawasan pedalaman.Ambulans udara tersebut merupakan helikopter bomba sedia ada jenis Agusta AW109E yang diubah suai dan kini dilengkapi peralatan perubatan kecemasan."Kita akan sentiasa cuba memperbaiki khidmat EMARS ini dan sekarang untuk mana-mana kes kecemasan mulai 1 Mei termasuk 'organ transplants', kemalangan boleh telefon 999 dan talian ini akan terus sambung ke bomba, ke jabatan bersama Kementerian Kesihatan," katanya.

(Pelancaran EMARS dan Kempen Keselamatan Musim Perayaan 2023/Foto Bernama)

Beliau berkata demikian kepada pemberita selepas melancarkan EMARS dan Kempen Keselamatan Musim Perayaan 2023 di pekarangan Pusat Beli-Belah AEON Shah Alam, di sini hari ini.Turut hadir Menteri Kesihatan, Dr Zaliha Mustafa dan Ketua Pengarah JBPM, Datuk Abdul Wahab Mat Yasin. Helikopter yang akan ditempatkan di Pangkalan Udara Bomba Wilayah Tengah, Subang itu boleh memuatkan tujuh penumpang termasuk juruterbang, pegawai perubatan dan dua mangsa pada satu-satu masa.Setakat ini, helikopter hanya akan digerakkan di seluruh kawasan di Semenanjung kerana ia melibatkan sebuah helikopter.


Sukan SEA Kemboja: Prestasi atlet negara pada tahap terbaik

PORT DICKSON, 15 April- Beberapa atlet negara serta kepimpinan Majlis Sukan Negara (MSN) akan berangkat ke Kemboja selepas Aidilfitri ini.Timbalan Menteri Belia dan Sukan, Adam Adli Abd Halim berkata ia bagi menjalani latihan awal sebagai persiapan menjelang temasya Sukan SEA Kemboja yang dijadualkan berlangsung Mei depan.Terdapat juga atlet negara yang tidak dapat menyambut Aidilfitri dan berada di Kemboja untuk menjalani latihan awal.Prestasi serta motivasi atlet negara kini berada pada tahap terbaik dan mereka teruja untuk menggalas cabaran negara demi memburu pingat dalam temasya tersebut."Persiapan sukan itu berada pada tahap terbaik. Kita akan memastikan kontinjen negara berada dalam keadaan bersedia dan paling penting untuk mereka membawa pulang pingat untuk negara," katanya kepada pemberita di sini.Tambahnya, kesemua atlet negara telah menjalani latihan yang telah dilaksanakan MSN.

(Tambahnya, kesemua atlet negara telah menjalani latihan yang telah dilaksana MSN)


Malaysia dijangka alami cuaca panas hingga Ogos

KOTA BHARU, 15 April- Malaysia dijangka mengalami cuaca panas berpanjangan sehingga Ogos susulan musim peralihan monsun. Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata cuaca panas itu membabitkan semua negeri namun yang paling terkesan adalah negeri di utara dan pantai timur."Kawasan di utara lebih teruk dan paling ketara dengan ada kawasan bersempadan dengan Thailand mencecah suhu lebih 37 darjah celsius."Keadaan ini dijangka berlarutan sehingga Ogos kerana peralihan monsun. Selepas Ogos dijangka kembali hujan," katanya kepada pemberita di sini. Terdahulu, daerah Jeli merekodkan cuaca panas dengan gelombang haba tahap dua yang suhu hariannya dijangka boleh mencecah sehingga 40 darjah celsius selama tiga hari berturut-turut, bermula semalam. Jabatan Meteorologi Malaysia (MET Malaysia) berkata, 15 kawasan lain di semenanjung pula berada pada tahap satu iaitu pada kategori berjaga-jaga.Dalam perkembangan berasingan, beliau memaklumkan kebakaran kawasan tanah gambut di Beris Lalang, Bachok sejak akhir Mac lalu kini merebak sehingga 50 hektar. Kejadian itu dikesan 27 Mac lalu yang ketika itu hanya membabitkan tanah gambut seluas lima hektar sahaja. Ketika ini keadaan di lokasi masih berasap dan belum dipadam sepenuhnya selain dijangka mengambil masa untuk kembali pulih. Kebakaran juga dikatakan telah merebak ke kampung berhampiran dan beberapa langkah segera telah diambil.Mengulas lanjut Nik Nazmi berkata, Jabatan Bomba dan Penyelamat Malaysia (JBPM) Kelantan sedang giat melakukan operasi pemadaman.


Gerakan koperasi boleh bantu atasi masalah kemiskinan

PETALING JAYA, 15 April- Penubuhan Coop Mart oleh koperasi di peringkat komuniti dapat membantu mengurangkan beban rakyat, khususya golongan berpendapatan rendah. Malah, ia mampu menjana pendapatan tambahan ahli koperasi menerusi pulangan hasil keuntungan dalam bentuk pembahagian syer pelaburan.Menteri Pembangunan Usahawan dan Koperasi, Datuk Ewon Benedick percaya gerakan koperasi boleh memainkan peranan yang signifikan dalam membantu golongan rentan di kawasan perbandaran dalam menangani peningkatan kos sara hidup rakyat. "Gerakan koperasi merupakan satu daripada banyak pendekatan yang boleh membantu menoktahkan kemiskinan, kerana selain ahli-ahli itu menikmati harga barangan lebih rendah pada masa sama mereka boleh belajar untuk berniada dan berkeusahawanan, seterusnya boleh menikmati dividen misalnya kepda keuntungan yang dijana oleh koperasi mereka," katanya.

Beliau ditemui selepas merasmikan Coop Mart Koperasi LS 2 Selangor Berhad, di Perumahan Rakyat Lembah Subang 2, di sini.Pada majlis itu, turut disampaikan geran Bantuan Pembangunan Koperasi berjumlah RM100,000.Setakat Disember 2022, sebanyak 2,581 buah koperasi mempunyai Coop Mart telah didaftarkan dengan nilai perolehan RM820 juta setahun.


Kanak-kanak autisme hilang ditemukan meninggal dunia

BAU, 15 April- Seorang kanak-kanak lelaki 'autisme' yang dilaporkan hilang di Kampung Bunga Rampai, Jalan Batu Kitang di sini semalam ditemukan meninggal dunia.Menurut Jabatan Bomba dan Penyelamat Malaysia (JBPM) Sarawak, mayat, Andrine Johnnes Anne, tujuh tahun, ditemukan di kawasan sungai kampung tersebut tengah hari tadi."Mangsa yang masih berpakaian ditemukan terapung di sungai berkenaan kira-kira pukul 12.15 minit tengah hari."Mayat diserahkan kepada polis untuk tindakan lanjut," katanya menerusi kenyataan.Laporan kehilangan kanak-kanak tersebut dibuat bapa mangsa malam tadi, selepas usaha mencari mangsa yang disedari hilang kira-kira pukul 2.30 petang semalam dilakukan keluarga dan penduduk kampung tidak berjaya.


Aidilfitri, rancang perjalanan sebelum balik kampung

KUANTAN, 15 April- Lebih 3 juta kenderaan dijangka menggunakan Lebuhraya Kuala Lumpur-Karak (KLK) dan Lebuhraya Pantai Timur (LPT1) pada cuti perayaan Aidilfitri ini.Pengurus Besar Kanan ANIH Berhad, Radzimah Mohd Radzi berkata jumlah trafik ke Pantai Timur dijangka mengalami peningkatan bermula Rabu hingga Jumaat ini."Kesesakan lalu lintas menghala ke ibu negara dijangka bermula 24 April dan 30 April sehingga 1 Mei."Pengguna diharap merancang perjalanan di musim perayaan  ini, sebelum tiba di kampung halaman untuk mengelakkan kesesakan."Cadangan Jadual Perjalanan akan dikeluarkan di laman sosial ANIH Berhad sebagai rujukan pengguna, selain edaran boleh didapati di Plaza Tol Gombak, Karak dan Bentong, esok," katanya menerusi kenyataan.Tambahnya, bagi mengurangkan kesesakan, ANIH Berhad turut menambah sehingga 30 peratus bilangan kakitangan sokongan di plaza tol, selain tambahan 20 peratus bagi pasukan rondaan.


Sumbangan khas petugas agama RM600, bayaran mulai Isnin

KUALA LUMPUR, 15 April- Pembayaran sumbangan khas sebanyak RM600 secara one-off kepada para imam, bilal, siak, guru Kelas Al-Quran dan Fardhu Ain (KAFA) dan guru takmir akan dibuat selewat-lewatnya Isnin ini.Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar berkata, hal ini diputuskan setelah perbincangan antara Jabatan Kemajuan Islam Malaysia (JAKIM) bersama Kementerian Kewangan, baru-baru ini."Kami sentiasa menghargai jasa dan bakti para murabbi ummah yang telah mendidik masyarakat."Penyaluran sumbangan khas ini dapat memberi keceriaan kepada para penerima dalam membuat persiapan menyambut Aidilfitri."Sumbangan khas itu akan memanfaatkan 70,000 individu dengan peruntukan lebih RM40 juta," katanya menerusi kenyataan.


Pakej Fisioterapi Rahmah untuk golongan B40, asnaf

GOMBAK, 15 April- Kementerian Perdagangan Dalam Negeri dan Kos Sara Hidup (KPDN) hari ini melancarkan Pakej Fisioterapi Rahmah BeVital.Menterinya, Datuk Seri Salahuddin Ayub berkata inisiatif tersebut menawarkan pakej perkhidmatan fisioterapi serendah RM20 kepada golongan B40 dan RM5 untuk asnaf, bagi setiap sesi rawatan."Bagi kumpulan B40, mereka menawarkan harga RM20 dan golongan asnaf, mereka hanya mengenakan bayaran RM5 sahaja."Pakej Rahmah selalu persepsinya kualiti, servis itu mungkin 'cincai' tetapi setelah kita melihat tadi bahawa bidang fisioterapi ini memerlukan kepakaran, persijilan."Esok, lusa saya rasa banyak lagi segmen lain akan dapat datang untuk memenuhi keperluan rakyat dalam negara kita, bawah Inisiatif Payung Rahmah," katanya.

Beliau menyatakan demikian pada sidang media selepas pelancarkan Pakej Fisioterapi Rahmah di BeVital Physiotherapy Centre, Selayang, di sini hari ini.Sementara itu, Pengasas BeVital, Dr Ahmad Munawwar Helmi Salim berkata pakej Rahmah tersebut meliputi kesemua rawatan fisioterapi dan pihaknya turut memberi diskaun hingga 50 peratus kepada pelanggan yang menerima rawatan buat kali pertama.Berkaitan inisiatif Rahmah yang dirancang diperluas dalam sektor perbankan, Salahuddin berkata satu sesi libat urus bersama pihak bank akan diadakan selepas sambutan Hari Raya Aidilfitri.


1,700 pelajar UUM terima PerantiSiswa

SINTOK,15 April- Seramai 1,700 mahasiswa dan mahasiswi Universiti Utara Malaysia (UUM) menerima PerantiSiswa. Ia inisiatif kerajaan menyediakan peranti kepada pelajar institusi pengajian tinggi (IPT) kelompok keluarga B40, bagi memastikan proses pengajian mereka berjalan dengan lancar dan sempurna. Dekan Hal Ehwal Pelajar UUM, Dr Kamarul Azman Khamis berkata pemberian PerantiSiswa itu membolehkan pelajar mengikuti sesi pengajian dan pembelajaran dengan lebih berkesan. "Terima kasih diucapkan kepada perdana menteri dan menteri pengajian tinggi atas kecaknaan dan keprihatinan kepada pelajar ini."Ia diharap membantu melancarkan pembelajaran pelajar berkenaan."Pelajar diingatkan agar menggunakan peranti tersebut sebaik mungkin," katanya kepada pemberita di sini.

(Pelajar diingatkan agar menggunakan peranti tersebut sebaik mungkin)


Program Jualan Syawal Madani, tawar harga berpatutan

YAN, 15 April- Sebanyak sembilan pasar tani, pasar tani kekal dan outlet peruncitan Lembaga Pemasaran Pertanian Persekutuan (FAMA) akan mengadakan Program Jualan Syawal Madani sempena Aidilfitri ini.Pengarah FAMA Kedah, Isa Hamzah berkata program itu menyediakan keperluan barangan dapur segar pada harga berpatutan bagi memudahkan pengunjung berbelanja.Hanya Pasar Tani Guar Chempedak, Yan akan mengadakan Program Jualan Syawal Madani setiap hari bermula hari ini sehingga 21 April.Lapan lagi lokasi mengikut waktu operasi masing-masing iaitu Pasar Tani Sungai Petani 16 April, Pasar Tani Kulim 17 April, Agrobazaar Rakyat Selama 18 April, Pasar Tani Pendang 18 April, Pasar Tani Taman Wira Alor Setar 19 April, Pasar Tani Baling 19 April, Medan Food Truck FAMA Alor Setar 20 April dan Pasar Segar Mr Jasem, Langkawi 20 April."Lebih 300 usahawan FAMA akan menjayakan Program Jualan Syawal Madani kali ini. Harga jualan jika di outlet akan dipastikan 5 hingga 10 peratus lebih murah daripada pasaran sekitar. Tetapi untuk sembilan lokasi jualan khas Syawal ini, ia bergantung kepada lokasi-lokasi tersebut dimana ada penawaran harga yang istimewa," katanya kepada pemberita di sini.

(Hanya Pasar Tani Guar Chempedak, Yan akan mengadakan Program Jualan Syawal Madani setiap hari bermula hari ini sehingga 21 April)


100 Farmasi tawar Pakej Ubat Farmasi Rahmah

KUANTAN, 15 April- Sebanyak 100 cawangan farmasi komuniti daripada 16 jenama di empat negeri mengambil bahagian menawarkan Pakej Ubat Farmasi Rahmah di premis masing-masing.

Ia melibatkan negeri Pahang, Kelantan Terengganu dan Selangor bagi kawasan Lembah Klang.Menurut Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh, ia antara inisiatif kerajaan membantu meringankan kos sara hidup rakyat dari aspek kesihatan.“Saya takut ianya menjadi satu perkara yang jatuh dalam keutamaan, kalau kita tiada duit kesihatan diri itu adalah keutamaan. Jadi kalau ada pakej ini, ia akan membantu semua menjaga kesihatan diri", katanya kepada pemberita semasa sidang media selepas melancarkan Pakej Ubat Farmasi Rahmah di Farmasi AlSyifaa Kempadang Perdana di Kuantan, Pahang.

(Timbalan Menteri Perdagangan Dalam Negeri dan Kos Sara Hidup, Fuziah Salleh)

Tambahnya, konsep Farmasi Rahmah juga akan terus diperluas kepada 4,700 farmasi di seluruh negara secara beperingkat.Katanya, penawaran Farmasi Rahmah ini tidak tertakluk hanya kepada pakej ubat-ubatan malah akan diperluas kepada produk-produk kesihatan yang lain bergantung kepada penawaran pakej perubatan mengikut kesesuaian farmasi terlibat.Dalam pada itu, beliau turut menggalakkan orang ramai mengambil peluang mendapatkan pakej-pakej berkenaan di farmasi terlibat sebagai kit persediaan terutama menjelang musim perayaan Aidilfitri.Turut hadir Pengarah PDN Pahang, Jezlily Jamaluddin dan Pengarah Urusan Kumpulan Farmasi AlSyifaa, Abdul Aziz Jamaludin.Antara yang ditawarkan farmasi berkenaan ialah memperkenalkan lima pakej ubat dengan penjimatan 50 peratus daripada harga asal.


Bekalan ayam, telur mencukupi menjelang Aidilfitri

PETALING JAYA, 15 April- Kementerian Pertanian dan Keterjaminan Makanan memberi jaminan bekalan telur, ayam adalah mencukupi menjelang sambutan Aidilfitri.

Menterinya Datuk Seri Mohamad Sabu berkata, kementerian juga akan mengarahkan Lembaga Pemasaran Pertanian Persekutuan (FAMA) untuk memenuhi bekalan telur, jika ia tidak mencukupi di tempat-tempat tertentu."Bekalan telur mencukupi. Kalau satu tempat itu tiada telur misalnya, kita akan mengarahkan FAMA cepat memenuhi pasaran, mencukupi."Mengenai telur import ini, kita bincang dari semasa ke semasa. kalau tempatan tidak mencukupi kita akan membuat keputusan segera pada waktu itu dan kita boleh bertindak dengan segera untuk memenuhi pasaran", katanya selepas melancarkan Program Jualan Syawal Madani Peringkat Kebangsaan di Tapak Pasar Tani Seksyen 6, Kelana Jaya, Selangor.

(Menterian Pertanian dan Keterjaminan Makanan, Datuk Seri Mohamad Sabu)


PRN: 80 peratus agihan kerusi PH-BN selesai

KOTA BHARU, 15 April- Proses agihan kerusi antara Pakatan Harapan (PH) dan Barisan Nasional (BN) bagi berdepan Pilihan Raya Negeri (PRN) di enam negeri sudah 80% selesai. Setiausaha Agung UMNO, Datuk Dr Asyraf Wajdi Dusuki berkata, baki 20% lagi masih memerlukan perincian sebelum dimuktamadkan.Katanya, setakat ini, proses perundingan berkenaan berlangsung dengan cukup baik."Secara umumnya, kita nampak tiada masalah besar dalam perundingan, nampak suasananya cukup positif sekali.

"Ada lima parameter yang ditetapkan Jawatankuasa Perundingan, cuma parameter ini saya tidak boleh dedahkan. Yang paling penting parameter inilah yang dijadikan asas garis panduan untuk negeri-negeri mengadakan perundingan," katanya pada sidang media selepas majlis makan colek bersama media di sini, malam tadi. Mengulas lanjut, Dr Asyraf berkata pihaknya juga memberi peluang kepada pimpinan PH dan BN di peringkat negeri masing-masing untuk memilih calon yang layak bertanding pada PRN kelak. Sementara itu, beliau menyifatkan adalah tidak adil menjadikan PRN membabitkan enam negeri tersebut sebagai pengukur kepada prestasi Kerajaan Perpaduan kerana baginya amat mustahil untuk kerajaan menyelesaikan semua perkara dalam tempoh beberapa bulan mentadbir negara.Bagaimanapun, jelasnya, PRN kelak perlu dijadikan medan bagi melihat perkara-perkara yang memerlukan penambahbaikan."Bagi saya, kita bersifat realistik, yang penting PRN ini sebagai pentas pertama untuk kita, bukan sahaja menguji, tetapi kita hendak melihat apakah perkara-perkara yang perlu ditambah baik sebab paling penting kerajaan ini perlu stabil untuk memastikan rakyat mendapat manfaat daripada kestabilan yang ada," katanya.


Jualan Khas Syawal Madani: FAMA buka 103 pasar tani di seluruh negara

PETALING JAYA, 15 April- Lembaga Pemasaran Pertanian Persekutuan (FAMA) membuka sejumlah 103 pasar tani di seluruh negara bagi melaksanakan Jualan Khas Syawal Madani mulai hari ini. Ia merupakan usaha Kementerian Pertanian dan Keterjaminan Makanan bagi memberi peluang kepada pengguna mendapatkan barangan keperluan perayaan Aidilfitri. Menterinya, Datuk Seri Mohamad Sabu berkata, pasar tani itu akan beroperasi selama enam hari hingga 20 April dengan harga barangan yang berpatutan."Memang saya lihat ia lebih murah dari pasar di luar sana. Bukan tujuan kita untuk bersaing dengan peniaga di pasar tetapi untuk memberi kemudahan khasnya kepada golongan B40 dan M40, sederhana dan miskin untuk dapat membeli barang dengan harga yang lebih murah.

(Menteri Pertanian dan Keterjaminan Makanan Datuk Seri Mohamad Sabu)

Beliau berkata, FAMA menyasarkan jualan sebanyak RM13 juta menerusi Jualan Khas Syawal Madani tersebut."FAMA seperti yang saya sebut tadi, saya hendak FAMA tidak rugi. Tapi bukanlah dasarnya mencipta keuntungan seperti pasar yang lain. FAMA badan berkanun di bawah kerajaan, kalau FAMA tidak rugi, maka ia sudah cukup untuk kita buat servis kepada rakyat. "Ini arahan termasuklah daripada Perdana Menteri, Datuk Seri Anwar Ibrahim. Kita lihat secara umumnya, ada yang kurang 10 peratus, ada yang kurangkan banyak harga. Umumnya lebih kurang 30 peratus berbanding dengan pasar di luar sana", katanya.Beliau ditemui pemberita selepas Pelancaran Program Jualan Syawal Madani Peringkat Kebangsaan 2023 di Tapak Pasar Tani, Seksyen 6, Kelana Jaya, Selangor.Hadir sama, Ketua Setiausaha kementerian Datuk Lokman Hakim Ali dan pemangku Ketua Pengarah FAMA, Abdul Rashid Bahri.Pada majlis sama, Datuk Seri Mohamad Sabu juga menyampaikan sumbangan kepada 40 orang asnaf dan mengagihkan aneka kerepek kepada pengunjung serta peniaga pasar tani.


Dana FINAS: SOP permohonan dikaji semula, elak diseleweng lagi

(Timbalan Menteri Komunikasi dan Digital, Teo Nie Ching)

KULAI, 15 April- Prosedur Operasi Standard (SOP) bagi permohonan dana filem Perbadanan Kemajuan Filem Nasional Malaysia (FINAS) perlu dikaji semula, supaya tidak diseleweng pada masa akan datang.Beberapa perkara boleh ditambah baik, demi memastikan dana disalur benar-benar membantu penerbit dan industri filem negara.Timbalan Menteri Komunikasi dan Digital, Teo Nie Ching berkata, setakat ini, hanya tiga daripada 47 individu dan syarikat produksi yang diberi surat tuntutan oleh FINAS kerana menyeleweng dana sudah membuat pembayaran semula.Ujarnya, pihak yang enggan memenuhi tuntutan akan disenarai hitam sekiranya mahu memohon mana-mana dana FINAS pada masa akan datang."Kita tubuhkan dana tersebut supaya boleh bantu industri filem dan kita nak nampak industri filem berkembang tapi kami tak boleh izin mana- mana pihak salah guna duit rakyat, dana FINAS untuk apa- apa kegunaan sendiri," katanya.Beliau ditemui selepas menyampaikan sumbangan baju raya sempena  Program Cahaya Ramadan bersama Telekom Malaysia di Kulai.Sebelum ini FINAS mendedahkan terdapat 47 individu dan syarikat produksi menyeleweng dana filem berjumlah RM20 juta untuk kepentingan peribadi.

(Teo Nie Ching menyampaian sumbangan pada Program Cahaya Ramadan bersama Telekom Malaysia di Kulai)


Kanak-kanak OKU hilang di Bau

(Foto FB Jabatan Bomba dan Penyelamat Malaysia Negeri Sarawak)

BAU, 15 April- Seorang kanak-kanak lelaki orang kurang upaya (OKU) berusia tujuh tahun dilaporkan hilang di Kampung Bunga Rampai, Jalan Batu Kitang, di sini, sejak semalam.Menurut Komander Operasi, Pegawai Bomba Kanan (PBK) II Nelson Phang Siaw Ming, maklumat daripada ahli keluarga menyatakan mangsa disedari hilang di rumah pada pukul 2.30 petang."Mangsa berkemungkinan telah keluar melalui pintu belakang yang menghadap kawasan hutan berdekatan."Ada saksi mengatakan mangsa kali terakhir dilihat memakai baju merah dan lampin pakai buang serta berkaki ayam," katanya dalam kenyataan.Jelas Nelson, pencarian awal di sekitar kawasan belakang rumah mangsa tidak menemukan sebarang petunjuk.Operasi mencari dan menyelamat (SAR) kanak-kanak terbabit disambung hari ini.


Kontrak hadapan emas dijangka diniagakan pada kecenderungan meningkat minggu depan

KUALA LUMPUR, 15 April- Kontrak niaga hadapan emas di Bursa Malaysia Derivatives dijangka didagangkan pada kecenderungan meningkat di antara US$2,000 dengan US$2,050 bagi setiap auns troy minggu depan, menjejaki prestasi niaga hadapan emas di Bursa Komoditi New York (COMEX), kata penganalisis.Pengarah Urusan SPI Asset Management, Stephen Innes berkata kecenderungan Rizab Persekutuan Amerika Syarikat (Fed) kepada kadar faedah rendah sepanjang minggu ini dan tanda-tanda inflasi yang semakin reda mempengaruhi dolar AS, justeru menyokong permintaan terhadap logam berharga.“Emas dijangka bergerak secara mampan melebihi US$2,050 bagi setiap auns troy,” katanya kepada Bernama.Sementara itu, penyelidikan RHB berpandangan pergerakan harga terkini yang meningkat menunjukkan emas COMEX telah mengukuhkan kedudukannya melebihi ambang US$2,000.“Berdasarkan momentum yang teguh itu, kami menjangkakan satu lagi pusingan meningkat untuk menguji rintangan US$2,100. Dalam pada itu, sekiranya dagangan logam kuning itu akhirnya untuk pengambilan untung, paras US$2,000 akan memberikan sokongan serta-merta.“Memandangkan momentum kenaikan kukuh kini sedang berlaku, kami mengekalkan kecenderungan dagangan positif tidak berubah,” tambahnya.Bagi dagangan yang baru berakhir minggu ini, kontrak hadapan emas domestik kebanyakannya didagangkan lebih tinggi kecuali pada Isnin, dengan sejumlah 146 lot direkodkan sepanjang minggu.Berasaskan mingguan, April 2023 meningkat kepada US$2,037.90 setiap auns troy daripada US$2,014.50 setiap auns troy minggu lepas.Sementara itu, Mei 2023, Jun 2023, Julai 2023 dan Ogos 2023 masing-masing ditutup tinggi pada US$2,047.90 setiap auns troy daripada US$2,025.10 setiap troy auns minggu lepas.Harga emas fizikal berada pada US$2,048.45 setiap auns troy berdasarkan penetapan selepas tengah hari pada 13 April, 2023 seperti yang diterbitkan oleh Persatuan Pasaran Jongkong London. -BERNAMA


Aidilfitri: PDRM laksana Op Lancar, Op Selamat 20

KUALA LUMPUR, 15 April- Polis Diraja Malaysia (PDRM) akan melaksanakan Op Lancar dan Op Selamat 20 bagi memastikan kelancaran perjalanan bersempena Hari Raya Aidilfitri serta mencegah jenayah.Ketua Polis Negara, Tan Sri Acryl Sani Abdullah Sani berkata, Op Lancar akan bermula 18 dan 19 April memfokuskan semua kawasan yang dijangka berlaku kesesakan aliran lalu lintas, manakala Op Selamat 20 akan dilaksanakan selama tujuh hari bermula 20 April hingga 27 April ini dengan bertemakan ‘Rumah Selamat, Selamat Sampai ke Destinasi’.“Fokus utama operasi adalah untuk memastikan aliran trafik lancar, meminimumkan kes kemalangan jalan raya, keterjaminan keselamatan harta benda dan premis kediaman di samping menurunkan kadar jenayah pecah rumah.“Sepanjang Op Selamat 20, kita juga akan menggunakan dron bagi memantau serta mengesan lokasi ‘hotspot’ yang telah dikenal pasti untuk tindakan penyuraian trafik dilaksana," katanya dalam satu kenyataan hari ini.Beliau juga meminta pengguna jalan raya agar peka dengan info trafik terkini menerusi saluran rasmi Lembaga Lebuh Raya Malaysia (LLM) dan pihak konsesi lebuh raya selain menggunakan aplikasi navigasi bagi merancang perjalan pulang ke kampung.“Pengguna jalan raya boleh bersama-sama menyalurkan sebarang maklumat berkaitan pesalah trafik yang melanggar undang-undang melalui rakaman video atau gambar agar tindakan dapat diambil.“Pada masa sama, kita minta pengguna jalan raya agar bertimbang rasa dalam pergerakan lalu lintas, sentiasa berhemah, berhati-hati dan fokus ketika pemanduan sepanjang masa agar Aidilfitri dapat disambut dalam suasana kekeluargaan dan kesejahteraan,” katanya.


BSN tawar BSN MyRinggit Insan-i kepada pencarum KWSP

KUALA LUMPUR, 15 April- Bank Simpanan Nasional (BSN) menawarkan BSN MyRinggit Insan-i yang merupakan kemudahan pembiayaan peribadi di bawah Fasiliti Sokongan Akaun 2 Kumpulan Wang Simpanan Pekerja(KWSP).BSN MyRinggit Insan-i ditawarkan dalam bentuk pembiayaan peribadi patuh syariah.Melalui kenyataan, BSN memaklumkan kemudahan pembiayaan itu ditawarkan kepada pencarum KWSP berumur 40 hingga 50 tahun yang tidak muflis dengan kedudukan kewangan memuaskan.

Selain itu, semua permohonan tertakluk kepada penilaian kemampuan pembayaran yang ditetapkan untuk memastikan pemohon berkeupayaan membayar ansuran bulanan pembiayaan. "Para pelanggan yang ingin memohon BSN MyRinggit Insan-i boleh mendapatkan jumlah pembiayaan RM3,000 hingga RM50,000 dengan kadar pembiayaan Kadar Asas Standard + 1.75 peratus (kadar keuntungan 4.5 peratus setahun) untuk tempoh maksimum pembayaran ansuran bulanan selama 10 tahun atau 120 bulan", menurut kenyataan itu. Permohonan bagi BSN MyRinggit Insan-i dibuka secara dalam talian melalui laman sesawang BSN, www.bsn.com.my/page/Insan-i.


Dua beradik nyaris maut dalam kebakaran tiga rumah

(Tiga rumah teres terbakar di Pasir Gudang, awal pagi tadi)

PASIR GUDANG, 15 April- Tiga buah rumah teres terbakar, manakala tiga buah kereta dan tiga buah motosikal turut musnah dengan dua beradik hampir menjadi korban dalam kejadian di Jalan Tembikai 17, Taman Kota Masai, Johor, awal pagi tadi.Ketua Balai Bomba dan Penyelamat (BBP) Pasir Gudang, Penolong Penguasa Bomba Sarhan Akmal Mohamad berkata, pihaknya menerima panggilan kecemasan mengenai kejadian pada pukul 3.37 pagi.Seramai 21 anggota dari BBP Pasir Gudang dan BBP Johor Jaya bersama jentera digegaskan ke lokasi.Jelas Sarhan, dua mangsa iaitu Murni Atikah Zainalabidin, 25, dan adiknya Azian Zainalabidin, 20, ditemui separa sedar di tingkat atas rumah jenis teres dua tingkat itu, manakala lima lagi ahli keluarga di rumah sama berjaya menyelamatkan diri.Kedua-dua mangsa diberikan bantuan pernafasan selepas berjaya dibawa keluar dari rumah tersebut, sebelum dihantar ke Hospital Sultan Ismail untuk rawatan lanjut."Kebakaran itu memusnahkan sebanyak 20% bagi rumah pertama, 90% rumah ditengahnya dan 40% bagi rumah ketiga. Manakala tiga buah kereta telah terbakar 80% dan 3 buah motosikal terbakar 95%," katanya.Punca kebakaran dan anggaran kerugian masih dalam siasatan.Operasi ditamatkan pada pukul 6.22 pagi.

(Kebakaran pagi tadi di Pasir Gudang turut memusnahkan tiga buah keretadan tiga buah motosikal)


FassTap mudahkan pembayaran zakat fitrah

(Abdul Hakim (tengah) melakukan gimik pelancaran Ujian Rintis Pembayaran Zakat)

KUALA LUMPUR, 15 April- Pusat Pungutan Zakat Majlis Agama Islam Wilayah Persekutuan (PPZ-MAIWP) melancarkan ujian rintis yang membolehkan pungutan zakat fitrah ditunaikan menerusi sistem FassTap dengan menggunakan teknologi Komunikasi Medan Dekat (NFC).Ketua Pegawai Eksekutif PPZ-MAIWP, Abdul Hakim Amir Osman berkata, teknologi NFC juga membolehkan pembayaran secara selamat dan mudah.Katanya, PPZ-MAIWP merupakan institusi zakat pertama di dunia memperkenalkan inovasi kaedah pembayaran zakat menggunakan teknologi NFC.Melalui kaedah itu, pembayar zakat hanya perlu menyentuh kad kredit atau debit mereka pada telefon bimbit amil yang dilengkapi sistem FassTap."Dari segi saluran pembayaran, kami menyediakan banyak cara iaitu secara 'online' (dalam talian) dan 'offline' (luar talian)."Cuma kaedah yang ditawarkan sistem FassTap lebih cepat dan cekap, tidak perlu menunggu lama, resit pembayaran akan dihantar melalui e-mel atau sistem pesanan ringkas (SMS)," katanya selepas merasmikan Ujian Rintis Pembayaran Zakat Fitrah di Ibu Pejabat PPZ-MAIWP, di sini.

Abdul Hakim berkata, PPZ-MAIWP menjangkakan kaedah pembayaran itu bukan sahaja akan menggalakkan pembayaran zakat fitrah, malah lebih ramai dijangka menunaikan zakat harta serta membuat sumbangan wakaf tunai.


FAMA, Bank Rakyat salur sumbangan untuk 300 asnaf di Selangor

SEPANG, 15 April- Lembaga Pemasaran Pertanian Persekutuan (FAMA) Selangor berjaya menyalurkan sumbangan kepada seramai 300 golongan asnaf melibatkan tiga daerah di Selangor menerusi Program Semarak Ramadan bersama Bank Rakyat.Program yang memasuki kali ketiga diadakan itu, melibatkan daerah Klang, Sepang dan KualaLangat.Pengarah Fama Selangor Aiada Abdul Rashid berkata usaha itu bukan sahaja dapat mengimarahkan bulan Ramadan sekali gus mengetengahkan peranan FAMA kepada masyarakat setempat dan membantu golongan yang memerlukan.

(Pengarah Fama Selangor Aiada Abdul Rashid)

"Pada keseluruhannya,kita peruntukan RM600,000 untuk seluruh Malaysia dan untuk di Selangor sahaja melibatkan lebih kurang RM50,000."Ini merupakan sebahagian program tanggungjawab sosial korporat (CSR) dengan kerjasama Bank Rakyat dan kami harap dapat diteruskan pada masa akan datang bagi menyantuni golongan asnaf, insya-Allah", katanya. Beliau berkata demikian pada Program Jelajah Ramadan FAMA Negeri Selangor di Masjid As Syakirin Jenderam Hilir, Sepang.Pada majlis itu turut diedarkan kit makanan dan bubur lambuk kepada penduduk setempat.


KDN akan bentang kertas kerja bawa keluar kanak-kanak dari depot tahanan

(Menteri KDN, Datuk Seri Saifuddin Nasution Ismail)

KAJANG, 15 April - Kementerian Dalam Negeri (KDN) akan membentangkan kertas kerja kepada Jemaah Menteri dalam masa terdekat, mengenai usaha kerajaan untuk membawa keluar kanak-kanak dari depot tahanan imigresen.Menterinya, Datuk Seri Saifuddin Nasution Ismail berkata kini KDN dalam peringkat akhir mengumpul data-data mengenai jumlah, umur dan keberadaan kanak-kanak di depot tahanan seluruh negara.Katanya bagi melengkapkan kertas kerja berkenaan, KDN telah melakukan beberapa libat urus dengan pihak berkepentingan dan pakar antaranya Pengasas MERCY Malaysia Tan Sri Dr Jemilah Mahmood dan bekas Menteri Dalam Negeri Tan Sri Syed Hamid Albar."Buat masa ini terdapat seramai 1,030 kanak-kanak di 20 depot tahanan imigresen melibatkan 579 kanak-kanak lelaki dan 451 kanak-kanak perempuan."Daripada jumlah berkenaan, 351 mendiami depot tahanan bersama penjaga manakala 679 lagi tanpa penjaga," katanya dalam sidang media di program singgah sahur di Depot Tahanan Imigresen Semenyih, awal pagi ini.Turut hadir Ketua Pengarah Jabatan Imigresen Datuk Ruslin Jusoh.

(Datuk Seri Saifuddin pada  program singgah sahur di Depot Tahanan Imigresen Semenyih, awal pagi ini)

Mengulas lanjut, beliau berkata tempoh seseorang ditahan di depot tahanan imigresen sebelum dihantar pulang adalah bergantung kepada seberapa segera dokumentasi dapat disiapkan oleh negara asal."Setakat ini, Indonesia merupakan negara yang paling cepat menyediakan dokumentasi untuk warganya yang ditahan di sini, oleh itu kita dapat lihat warganya paling ramai dihantar pulang," katanya.


Pengangkutan khas secara percuma untuk OKU - TAPM

(Demonstrasi penggunaan pengangkutan khas bagi golongan OKU)

KUALA LUMPUR, 15 April- Tabung Amanah Pesakit Malaysia (TAPM) dengan kerjasama hospital swasta, Hospital Pakar Al Islam menyediakan perkhidmatan pengangkutan khas secara percuma bagi pesakit golongan kurang upaya (OKU).Penaung TAPM, Datuk Seri Dr Wan Azizah Wan Ismail berkata, ia merupakan komited pihaknya dalam meningkatkan taraf perkhidmatan kesihatan serta langkah keterangkuman terhadap golongan berkenaan, selain memudahkan pesakit berkerusi roda untuk ke hospital berkenaan."Ia direka khas supaya boleh mengangkat dan menurunkan golongan OKU yang menggunakan kerusi roda. Ini adalah menggunakan teknologi dari Itali," katanya dalam sidang media perasmian perkhidmatan itu di Hospital Pakar Al Islam, dekat sini.Beliau turut memaklumkan, Hospital Pakar Al Islam kini dalam pelan perancangan pembinaan bangunan baharu serta penambahan peralatan melibatkan kos sebanyak RM73 juta.Projek dijangka siap sepenuhnya menjelang 2026.


PM Anwar sertai Qiyamullail Perdana di Masjid Putra

PUTRAJAYA, 15 April - Perdana Menteri Datuk Seri Anwar Ibrahim awal pagi ini menyertai Majlis Qiyamullail Perdana di Masjid Putra di Putrajaya.Turut serta Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar, Ketua Setiausaha Negara Tan Sri Mohd Zuki Ali dan Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff.Majlis qiamullail berjemaah pada kira-kira 4.40 pagi itu dimulakan dengan solat sunat tahajjud, solat sunat taubat dan solat hajat yang dipimpin oleh imam jemputan iaitu Hanif Azmir Hassim sebelum disusuli dengan sahur.Pengisian acara seterusnya yang turut disertai Anwar dan jemaah lain ialah solat subuh berjemaah yang diimamkan oleh imam jemputan iaitu Ahmad Fairuz Nazaruddin dan tausiyah subuh yang disampaikan oleh Pengarah Bahagian Dasar dan Strategik Pusat Governans, Integriti dan Anti-Rasuah Nasional  Mohd Gunawan Che Ab Aziz.Majlis Qiyamullail Perdana anjuran JAKIM itu dihadiri kira-kira 2,000 jemaah yang memanfaatkan baki 10 malam terakhir Ramadan yang suci dan penuh keberkatan untuk beribadah.Majlis seumpama itu juga diadakan bagi mengimarahkan masjid serta mendorong umat Islam untuk terus beristiqamah melakukan ibadah qiamullail demi pembinaan diri dan pembersihan jiwa.Majlis Qiyamullail Perdana itu turut disiarkan secara langsung menerusi TV AlHijrah dan laman Facebook JAKIM. - BERNAMA

(Datuk Seri Anwar pada Majlis Qiyamullail Perdana di Masjid Putra di Putrajaya)


Mayat dalam bagasi mungkin warga asing - Polis

JOHOR BAHRU, 15 April- Mayat wanita yang ditemukan dalam beg bagasi dan ditinggalkan di kios perhentian bas terbiar dekat Kulai pada Rabu lalu dipercayai warga asing. Ketua Polis Johor, Datuk Kamarul Zaman Mamat berkata, ini berikutan bedah siasat awal tidak menemui bekas suntikan Bacillus Calmette-gurin (BCG)."Tidak ada BCG, kemungkinan bukan warganegara Malaysia, bagaimanapun siasatan lanjut dengan pihak hospital untuk mengesan beberapa lagi maklumat masih dijakankan," katanya pada Kempen Keselamatan Jalan Raya Bersama Pertubuhan Keselamatan Sosial (PERKESO) di sini.Sementara itu, jelas beliau, polis tidak menolak kemungkinan motif pembunuhan berpunca daripada dendam.Hasil pemerikasaan mendapati terdapat kesan kecederaan di bahagian kepala wanita berkenaan dipercayai akibat dipukul objek tumpul.Kes disiasat mengikut Seksyen 302 Kanun Keseksaan.


Rumah terbuka Aidilfitri di Seri Perdana tidak akan diadakan - PM

SUNGAI PETANI, 15 April - Majlis Rumah Terbuka Aidilfitri yang kebiasaannya diadakan di Seri Perdana pada Hari Raya pertama, tidak akan diadakan pada tahun ini.

Perdana Menteri, Datuk Seri Anwar Ibrahim mengesahkan perkara tersebut sebaliknya berkata beliau akan turun menghadiri rumah terbuka yang dianjurkan di negeri-negeri.

"Perdana Menteri tidak akan adakan majlis Aidilfitri di Kompleks Seri Perdana, tetapi setelah difikirkan lebih baik kita turun ke bawah iaitu dari negeri ke negeri sama ada anjuran Kerajaan Persekutuan atau kerajaan negeri," katanya.

Beliau berkata demikian ketika berucap pada Majlis Penerapan Nilai-Nilai Murni dan Iftar Kementerian Dalam Negeri (KDN) Madani di Sekolah Latihan Asas Kepolisan, di sini, pada Jumaat.

Tambah Ahli Parlimen Tambun itu, tujuan untuk beliau hadir ke majlis-majlis yang akan dianjurkan itu adalah bagi memberi peluang untuknya mendekati lebih ramai rakyat di negara ini.

Anwar turut memaklumkan, sebagai permulaan beliau akan menghadiri Majlis Rumah Terbuka peringkat negeri di Kedah yang dijadual berlangsung pada 29 April depan.


KeTSA siap siaga hadapi kemungkinan jerebu - Nik Nazmi

KUALA TERENGGANU, 15 April - Pemantauan berterusan akan dilaksana Kementerian Sumber Asli, Alam Sekitar dan Perubahan Iklim (KeTSA) bagi menghadapi sebarang kemungkinan sekiranya berlaku fenomena jerebu ekoran cuaca panas yang melanda Semenanjung negara kini.

Menterinya, Nik Nazmi Nik Ahmad berkata antara yang sedang dilakukan adalah pemantauan di kawasan yang berisiko dari semasa ke semasa.

"Persediaan itu termasuk daripada segi pemantauan kawasan-kawasan sensitif seperti tanah gambut, kawasan yang mudah terbakar, kawasan-kawasan pembakaran terbuka yang biasa berlaku, persiapan daripada segi bekalan air sebab isu dia bila musim kering ini masalah bekalan air," katanya kepada pemberita selepas menyempurnakan Majlis Iftar Ramadan, di sini, pada Jumaat.

Tambah Nik Nazmi, cuaca panas yang berlaku ketika ini di beberapa lokasi merekodkan bacaan Indeks Pencemaran Udara (IPU) yang tidak sihat.

Beliau juga berkata, kementerian juga turut akan mengadakan mesyuarat mengenai isu jerebu dalam masa terdekat.


Jangan jadikan tarikh Aidilfitri bahan gurauan di media sosial

KUALA LUMPUR, 15 April - Umat Islam khususnya pengguna di media sosial diingatkan supaya tidak menjadikan tarikh Hari Raya Aidilfitri tahun ini sebagai bahan gurauan di media sosial.Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berkata pengisytiharan 1 Syawal dan perayaan Aidilfitri terletak pada bidang kuasa Penyimpan Mohor Besar Raja-Raja.

“Saya nasihatkan rakan-rakan di luar sana khususnya di media sosial untuk mengambil serius perkara ini dan menyerahkan kepada pemerintah untuk menentukan.“Saya harap sangat isu berkaitan raya terkejut, bila hendak mula raya itu, itu semua serahkan kepada penguasa dan kita hentikan perkara ini,” katanya kepada pemberita selepas merasmikan Program Santuni Gelandangan di Pusat Pembelajaran dan Komuniti Chow Kit, di sini.Beliau mengulas sikap segelintir masyarakat yang berterusan mempersendakan tarikh Hari Raya Aidilfitri pada tahun ini sebagai raya mengejut dan mempersoalkan kredibiliti pihak berkuasa terbabit.Dalam pada itu, Mohd Na’im menegaskan dalam hal tersebut umat Islam wajib kembali kepada ajaran al-Quran dan al-Sunnah yang menganjurkan ketaatan kepada pemerintah selepas Allah dan Rasulnya.“Sebagai orang Islam yang beriman, Allah berfirman, taat Allah, taat Rasul dan juga taat kepada pemerintah," katanya.


Anih Berhad sumbang RM20 juta laksana CSR

BENTONG, 15 April - Pengendali Lebuh Raya Kuala Lumpur-Karak (KLK) dan Lebuh Raya Pantai Timur (LPT1), Anih Berhad menyumbangkan lebih RM20 juta bagi melaksanakan program tanggungjawab sosial korporat (CSR).Pengurus Besar Kanan Anih Berhad, Radzimah Mohd Radzi berkata sumbangan berterusan sejak 2016 itu melibatkan purata peruntukan kira-kira RM2.5 juta setahun.

"CSR RM20 juta itu adalah jumlah terkumpul untuk berberapa tahun yang lepas secara terperincinya kita buat kiraan daripada tahun 2016 dimana dari jumlah itu contohnya kita bagi diskaun tol, kita buat kebajikan untuk rumah rumah orang tua, kita beri pek makanan kepada pengguna lebuh raya," katanya ketika ditemui pemberita pada Majlis Iftar Semarak Kasih bersama Anih Berhad di Hentian Sebelah Bentong, di sini.Pada majlis itu Anih Berhad turut mengagihkan sumbangan zakat berjumlah RM15,000 kepada Yayasan Tahfiz Darul Furqan, Badan Amal Darul Mustafa dan Badan Amal Nur Zaharah.Tambah Radzimah, sumbangan Anih Berhad telah memberi impak positif kepada komuniti kawasan sekitar sekali gus mengukuhkan kedudukan syarikat sebagai sebuah organisasi korporat yang prihatin atas tanggungjawab sosial.


RM200 juta diperuntuk bangunkan tanah wakaf di Pulau Pinang

PERMATANG PAUH, 15 April - Kerajaan Persekutuan meluluskan peruntukan sebanyak RM200 Juta bagi membangunkan projek perumahan di atas tanah wakaf di Pulau Pinang.Perdana Menteri, Datuk Seri Anwar Ibrahim, berkata dana itu bertujuan meningkatkan pemerkasaan sosioekonomi Bumiputera melalui pemilikan hartanah.Beliau berkata, pembangunan tanah wakaf itu akan dikendalikan oleh Majlis Pembangunan Bumiputera Pulau Pinang yang kini di bawah pimpinan Pengerusi, Tan Sri Khalid Ramli.

"Ini di antara tugas utama Majlis yang baru ini. sama ada program itu program perumahan atau perniagaan tentulah mengikut syariah kerana tanah itu tanah wakaf."Tanah wakaf ini 'tanah amanah' yang sudah lama ada yang kita rekod ada yang 100 tahun ada yang 80 tahun tetapi tidak dibangunkan dia terbiar dan setengah kawasan itu dia strategik di Pulau Pinang. Jadi kita boleh bangunkan untuk masyarakat melayu di Pulau Pinang," katanya.Beliau berkata demikian selepas mempengerusikan mesyuarat Majlis Pembangunan Bumiputera Pulau Pinang yang pertama, di sini.Dalam pada itu, Anwar turut memaklumkan Kerajaan Persekutuan juga meluluskan peruntukan tambahan RM10 juta untuk membolehkan 1,000 pelajar tahfiz di Pulau Pinang mendapat latihan kemahiran dan pensijilan Pendidikan Teknik dan Vokasional (TVET).Beliau berharap, dana itu dapat digunakan oleh pusat maahad tahfiz untuk merangka program serta menjalin kerjasama dengan pihak industri dan swasta."Dalam perbincangan dengan pengusaha dan pengurus sekolah tahfiz, mereka menyatakan ada keperluan untuk pelajar tahfiz di pusat maahad diberi peluang dan pendedahan dalam bidang lain."Jika tidak, peluang pekerjaan akan terbantut. Maka kita setuju selain menghafal al-Quran, mereka juga akan diberikan latihan TVET," katanya.


Pantau anak-anak main mercun, bunga api

JOHOR BAHRU, 14 April- Ibu bapa diingatkan untuk terus memantau kegiatan anak-anak ketika bermain mercun atau bunga api, terutama menjelang sambutan Hari Raya Aidilfitri yang semakin hampir.Timbalan Menteri Pembangunan Wanita, Keluarga dan Masyrakat, Aiman Athirah Sabu berkata pihaknya akan mengambil tindakan tegas terhadap ibu bapa atau penjaga yang didapati melakukan pengabaian sehingga berlaku insiden tidak diingini."Ini kalau di peringkat kementerian, boleh ditafsirkan sebagai pengabaian. Jadi kita pun mengharapkan mereka lebih peka kerana di peringkat kami tidak akan teragak-agak sekiranya ada pengabaian yang ketara melanggar undang-undang khususnya bawah Akta Kanak-kanak 2001, kita akan ambil tindakan," kata Aiman Athirah semasa program Memacu Kehidupan: Hari Raya Aidilfitri 2023 anjuran Yayasan Petronas di sini.Sebanyak 250 bungkusan barangan makanan diagihkan kepada golongan kurang berkemampuan.Secara keseluruhan, sebanyak empat ribu 900 bungkusan diedarkan yayasan berkenaan sepanjang program berlangsung sempena Hari Raya Aidilfitri kali ini"Walaupun kegiatan menjual mercun dan bunga api telah dibenarkan, ia bukan lesen untuk ibu bapa membenarkan anak-anak bermain tanpa pemantauan," tambahnya.Beliau bersyukur sejak penjualan mercun dan bunga api dibenarkan, kes membabitkan kecederaan kanak-kanak tidak tinggi.Sekurang-kurangnya lima kanak-kanak cedera akibat bermain mercun sehingga kini melibatkan kes di Kedah dan Terengganu.

(Aiman Athirah di temu bual semasa program Memacu Kehidupan: Hari Raya Aidilfitri 2023 anjuran Yayasan Petronas)


Dua juta kenderaan dijangka masuk Johor sempena Aidilfitri

JOHOR BAHRU, 14 April- Dua juta kenderaan dijangka akan memasuki negara ini melalui pintu sempadan Johor-Singapura sempena dengan sambutan Hari Raya Aidilfitri.Kesesakan luar biasa itu melibatkan laluan di Kompleks Imigresen, Kastam dan Kuarantin CIQ Bangunan Sultan Iskandar (BSI) dan Kompleks Bangunan Sultan Abu Bakar (KSAB).Ketua Polis Johor, Datuk Kamarul Zaman Mamat berkata pihaknya akan memperketat kawalan di lokasi panas berlaku kemalangan serta kesesakan lalu lintas."Kalau melihat pada 'hot spot' dekat tempat berlaku kemalangan, ada 47, tempat yang kita jangkakan berlaku kesesakan termasuk di bandar-bandar terutamanya di Muar, Batu Pahat, Johor Bahru sendiri, di Kulai dan juga kawasan felda."Makna memang akan banyak kenderaan...dan 'hot spot' untuk kemalangan ada 27 tempat yang kita telah kenal pasti daripada kajian kita," katanya.

(Ketua Polis Johor, Datuk Kamarul Zaman Mamat)

Beliau berkata demikian dalam sidang media ketika menyantuni program Keselamatan Jalan Raya JSPT Johor bersama Perkeso di Tol Perling.Tambah Kamarul Zaman, seramai 700 pegawai dan anggota trafik akan membuat pemantauan di jalan utama seluruh negeri terutama di lokasi tumpuan yang telah dikenal pasti.Dalam pada itu, polis Johor akan melakukan sekatan jalan raya pada sebelah malam di 24 lokasi bagi memastikan tiada kegiatan   jenayah berlaku pada musim perayaan ini.Pihaknya akan mencegah Pendatang Asing Tanpa Izin (PATI) meloloskan diri keluar dari Malaysia mengikut jalan yang tidak sah di negeri tersebut.


JKDM diarah sediakan laporan lengkap penyeludupan dadah ke Australia

(Datuk Seri Anwar menyampaikan ucapan pada Majlis Penerapan Nilai-Nilai Murni dan Iftar KDN Madani di SLAK/BERNAMA)

SUNGAI PETANI, 14 April- Jabatan Kastam Diraja Malaysia (JKDM) diarah menyediakan laporan lengkap dan terperinci berhubung rampasan 336 kilogram heroin dianggarkan bernilai AUD268.8 juta atau RM789.56 juta dalam sebuah kontena penghantaran dari Malaysia ke Brisbane, pada 13 Mac lepas.Perdana Menteri Datuk Seri Anwar Ibrahim menyifatkan kejadian itu mengaibkan negara.Beliau mahu laporan dibentangkan kepadanya dalam tempoh dua minggu."Bagaimana boleh bolos, lebih besar penyeludupan dadah dari Pelabuhan Klang. Minta kastam beri laporan penuh bagaimanana berlaku ditangkap di Australia. Saya minta Jabatan Siasatan Jenayah (JSJ) beri laporan penuh dan lengkap, pastikan penyeludupan itu boleh dihalang," kata Anwar ketika berucap di Majlis Penerapan Nilai-nilai Murni dan Iftar Kementerian Dalam Negeri (KDN) MADANI di sini.Menurut beliau, perkara itu bukan soal kecil atau berkaitan jumlah dadah yang diseludup bernilai ratusan juta semata-mata, tetapi yang ditekankan adalah kelemahan dalam sistem keselamatan negara.

(Datuk Seri Anwar berucap di Majlis Penerapan Nilai-nilai Murni dan Iftar KDN MADANI)

Di majlis itu, Perdana Menteri turut merakamkan penghargaan kepada pasukan keselamatan dan penguatkuasaan bawah KDN yang bekerjasama dengan Angkatan Tentera Malaysia melaksanakan peranan penting dalam menjamin keselamatan negara."Warga KDN ini menjamin keselatamatan negara bersama angkatan tentera. Benar kita boleh hidup dengan selesa tetapi kita jangan lupa ini berkat keamanan kita capai kerana tonggak polis dan pasukan keselamatan bertanggungjawab," katanya. Majlis berkenaan turut dihadiri Menteri Dalam Negeri Datuk Seri Saifuddin Nasution Ismail, Yang Dipertua Dewan Rakyat Datuk Johari Abdul dan Ketua Polis Negara Tan Sri Acryl Sani Abdullah Sani.


(Majlis Penerapan Nilai-nilai Murni dan Iftar Kementerian Dalam Negeri (KDN) Madani)

SUNGAI PETANI, 14 April- Perdana Menteri, Datuk Seri Anwar Ibrahim hari ini menghadiri Majlis Penerapan Nilai-nilai Murni dan Iftar Kementerian Dalam Negeri (KDN) Madani di sini.Lebih 2,000 tetamu hadir terdiri daripada warga KDN, penerima sumbangan, wakil Jabatan, agensi bawah KDN dan pemimpin tempatan.Dalam majlis itu Anwar turut menyampaikan bakul Rahmah kepada penerima sumbangan dan menyampaikan sijil kewarganegaraan kepada 51 penerima.Program berlangsung di Sekolah Latihan Asas Kepolisan ( SLAK) di sini.Turut hadir Menteri Dalam Negeri Datuk Seri Saifuddin Nasution Ismail, Ketua Setiausaha  KDN Datuk Ruji Ubi dan Ketua Polis Negara Datuk Seri Acryl Sani Abdullah Sani.Terdahulu Perdana Menteri memberi penghargaan kepada warga KDN dan tentera yang menjalankan tanggungjawab menjamin keselamatan dan keamanan negara.

(PM hadir Majlis Penerapan Nilai-nilai Murni, Iftar KDN Madani)


JOHOR BAHRU, 14 April- Semua kaunter di Kompleks Imigresen, Kastam dan Kuarantin (CIQ) Bangunan Sultan Iskandar (BSI) dan Kompleks Sultan Abu Bakar (KSAB) di sini, akan dibuka sepenuhnya sepanjang Aidilfitri.Langkah tersebut bagi memastikan kelancaran pergerakan keluar masuk pengembara.EXCO Kerja Raya, Pengangkutan dan Infrastruktur, Mohamad Fazli Mohamad Salleh menerusi kenyataan memberitahu bagi mengatasi kesesakan lebuh raya dari Senai ke Kulai pula, PLUS akan membenarkan pemggunaan lorong kecemasan oleh kenderaan awam menerusi 'smart lane'.

(Semua kaunter CIQ BSI, KSAB di Johor dibuka sepanjang Aidilfitri)

Lebuhraya Senai Desaru (SDE) juga sedang memperhalusi cadangan sama, sebagai laluan alternatif semasa kesesakan, mengikut prosedur operasi standard (SOP) ditetapkan.Mohamad Fazli sebelum itu mempengerusikan Mesyuarat Koordinasi Aliran Trafik Negeri Johor Sempena Perayaan Aidilfitri 2023, di sini hari ini.


Masalah perkongsian talian internet diselesaikan secara berfasa

(Fahmi ditemubual dalam sidang media selepas melancarkan Pakej Perpaduan PPR/ PA @MyKabel di PPR Kerinchi, Pantai Dalam)

KUALA LUMPUR, 14 April- Masalah perkongsian talian internet yang dihadapi sebahagian pengguna bakal diselesaikan pada atau selepas Jun nanti.Menteri Komunikasi dan Digital, Fahmi Fadzil berkata pihak kementerian akan menyelesaikan masalah perkongsian rangkaian (network sharing) secara berfasa.Siri perbincangan bersama syarikat telekomunikasi terlibat juga telah diadakan bagi mengenal pasti masalah dan penyelesaian praktikal."Soalannya berkisar perkongsian rangkaian. Perdana Menteri arahkan KKD meninjau semula pelaksanaan 5G. Maka itu menjadi fokus kita sehingga selesai."Pada masa sama KKD telah mengadakan siri perbincangan dengan syarikat telekomunikasi dan kita telah kenal pasti kaedah untuk rapatkan jurang, menyelesaikan maslah perkongsian rangkaian dalam kalangan syarikat telekomunikasi yang berbeza,"kata Fahmi dalam sidang media selepas melancarkan Pakej Perpaduan PPR/ PA @MyKabel di PPR Kerinchi, Pantai Dalam di sini, Tambahnya meskipun rangkaian capaian internet 4G di seluruh negara kini mencapai 96.92% kawasan berpenduduk, namun ia berbeza mengikut syarikat telekomunikasi.Kesefahaman antara syarikat telekomunikasi perlu dicapai bagi memenuhi jurang 3.8% berkenaan.

(Fahmi berkata masalah perkongsian talian internet diselesaikan secara berfasa/Foto fail)


40,000 unit PPR, PA di empat negeri layak nikmati Pakej Perpaduan @MyKabel

KUALA LUMPUR, 14 April- 40,000 unit Projek Perumahan Rakyat (PPR) dan Perumahan Awam (PA) di empat buah negeri akan menikmati Pakej Perpaduan PPR/PA @MyKabel.Pakej yang menawarkan internet berkelajuan 100 Mbps dan data tanpa had itu kini boleh dilanggani pada harga serendah RM69.00 sebulan.Jelas Menteri Komunikasi dan Digital, Fahmi Fadzil empat negeri berkenaan adalah Kuala Lumpur, Selangor, Johor dan Pulau Pinang.Siri ketiga Inisiatif Pakej Perpaduan yang ditawarkan syarikat TIMEdotCom itu juga akan diperluas kepada keseluruhan 60,000 unit PPR di Kuala Lumpur."40,000 yang saya sebut adalah target awal bagi pihak Time, bagi semua kawasan PPR."Kalau tak silap saya di Kuala Lumpur ada 60,000...jadi sebagai permulaan yang akan diusahakan oleh pihak Time ini ialah 40,000...tapi selepas itu kita akan tingkatkan lagi, insya-Allah," katanya.

(Menteri Komunikasi dan Digital, Fahmi Fadzil)

Beliau berkata demikian dalam Sidang Media selepas Melancarkan Pakej Perpaduan PPR/ PA @MyKabel di PPR Kerinchi, Pantai Dalam.PPR lain yang turut menerima manfaat bawah inisiatif ini termasuk PPR Kampung Baru Hicom, PPR Kota Damansara, PPR Lembah Subang 2, PPR Taman Putra Damai, PPR Kerinchi, Perumahan Awam Desa Rejang.Manakala, di Johor dan Pulau Pinang melibatkan PPR Melana Indah 2 dan PPR Kampung Melayu.


FSA2, peminjam gagal bayar balik pinjaman berisiko disenarai hitam

PUTRAJAYA, 14 April- Peminjam Fasiliti Sokongan Akaun Dua (FSA2) Kumpulan Wang Simpanan Pekerja (KWSP) yang gagal membayar balik pinjaman dalam tempoh ditetapkan, berisiko disenarai hitam.Menurut Timbalan Menteri Kewangan, Ahmad Maslan nama mereka juga akan direkodkan dalam CCRIS dan CTOS atas keingkaran tersebut."Walaupun demikian dia masih lagi menikmati dividen dalam akaun kwspnya itu sekitar 5-6 peratus tahun tiap-tiap tahun yang diumum, tetapi apabila katalah 5 tahun dia bayar 5 tahun kedua 'default' tidak bayar...bank tidak boleh mengambil daripada kwspnya sehingga umur 50 tahun. Jadi oleh sebab itu ia bukanlah satu cagaran," katanya.

(FSA2, KWSP yang gagal membayar balik pinjaman dalam tempoh ditetapkan, berisiko disenarai hitam)

Sehingga 11 April lalu, seramai 59,230 pencarum telah memohon FSA2 sejak dibuka pada 7 April, dengan hanya 27,705 yang layak.FSA2 adalah kemudahan bertujuan membantu ahli KWSP mendapatkan pembiayaan peribadi daripada institusi perbankan sehingga RM50,000 daripada institusi perbankan, tetapi pemohon dikehendaki memiliki sekurang-kurangnya RM3,000 dalam Akaun 2 KWSP.Terdahulu, beliau mengadakan lawatan kerja di Jabatan Penelitian dan Perkhidmatan Harta (JPPH), di sini hari ini.


Op Raya: JKN Melaka catat kompaun bernilai RM47,000

AYER KEROH, 14 April- Sejumlah RM47,000 nilai kompaun direkodkan Jabatan Kesihatan Negeri (JKN) Melaka sepanjang Op Raya 2023, sejak 1 April hingga hari ini,Ia melibatkan 29 kompaun dengan pelbagai kesalahan seperti pembungkusan, pelabelan iaitu tiada alamat pengimport serta tamat tarikh luput.Menurut Exco Kesihatan, Sumber Manusia dan Perpaduan negeri, Ngwe Hee Sem, sebanyak 41 buah pasar mini, kedai runcit dan pasar raya diperiksa JKN dengan 1,111 makanan disita yang bernilai lebih RM6,555."Operasi ini saya dapati beberapa barangan telah luput tarikh masih lagi dijual. "Kami juga dapati peniaga masih lagi mengabaikan tanggungjawab mereka untuk memastikan makanan tamat tarikh luput seperti bungkusan yang rosak dialihkan daripada pameran untuk jualan serta tidak mematuhi aspek kebersihatan premis.

(Exco Kesihatan, Sumber Manusia dan Perpaduan Melaka, Ngwe Hee Sem)

Beliau ditemui pemberita selepas mengadakan Op Hari Raya 2023, di sini hari ini.


Fasiliti PRF, kurang risiko pencemaran alam sekitar di pelabuhan

PELABUHAN KLANG, 14 April- Pembinaan fasiliti memproses sisa buangan kapal PRF di kawasan pelabuhan dapat mengurangkan risiko pencemaran alam sekitar.Menteri Pengangkutan, Anthony Loke berkata PRF yang pertama di negara ini mampu menampung 50,000 tan buangan sisa minyak dan bahan merbahaya di Pelabuhan Klang untuk tempoh setahun."Fasiliti yang ada di pelabuhan ini adalah projek pertama di negara kita."Jadi saya, bagi pihak Kementerian Pengangkutan mengalu-alukan pelaburan daripada pihak KL Petra yang menerokai pelaburan dalam bidang ini."Dan kita rasa ia akan memberi nilai tambah kepada pelabuhan yang merupakan satu projek bermanfaat kepada negara, bukan saja dari segi ekonomi tetapi juga alam sekitar," katanya.

Tambah Anthony, PRF turut membawa pulangan setelah sisa buangan kapal diproses, ia boleh dijual semula antaranya dalam bentuk Bitumin.Projek tersebut dibangunkan Port Klang Port Reception Facility Sdn Bhd di Pelabuhan Barat menelan belanja RM60 juta dan dijangka siap dalam tempoh setahun.Terdahulu, Anthony Loke menyempurnakan majlis pecah tanah projek tersebut yang turut dihadiri Pengurus Besar Port Klang Authority, Kapten K. Subramaniam dan Pengerusi Eksekutif, Datuk Shahrul Amirul, di sini hari ini.


Bilangan kediaman siap dibina tidak terjual menurun - Ahmad Maslan

PUTRAJAYA, 14 April- Bilangan kediaman siap dibina tidak terjual turun kepada 27,746 unit, dengan nilai RM18.41 bilion tahun lepas; berbanding 36,863 unit, bernilai RM22.79 bilion pada 2021.Timbalan Menteri Kewangan, Datuk Seri Ahmad Maslan berkata Johor mengekalkan jumlah dan nilai kediaman tidak terjual tertinggi diikuti Selangor, Pulau Pinang dan Wilayah Persekutuan Kuala Lumpur."Bawah RM300,000 ada lagi 6,509 unit yang tidak terjual dengan nilai RM1.34 bilion (23.5 peratus)."Antara RM300,000 hingga RM500,000 yang tidak terjual 8,128 dengan nilai RM3.29 bilion atau (29.3 peratus)."Manakala antara RM500,000 ke RM1 juta, yang paling banyak tidak terjual...ada 9,323 unit dengan nilai RM6.29 bilion atau (33.6 peratus) dan RM1 juta ke atas ada 3,786 unit dengan nilai RM7.5 bilion iaitu (13.6 peratus) katanya.

(Timbalan Menteri Kewangan, Datuk Seri Ahmad Maslan)

Beliau berkata demikian pada sidang media selepas mengadakan lawatan kerja di Jabatan Penelitian dan Perkhidmatan Harta (JPPH), di sini hari ini.Jelasnya lagi harga kediaman melebihi kemampuan rakyat serta lokasi tidak strategik menjadi faktor kediaman siap dibina tidak terjual.Justeru pemaju hartanah perlu membuat penelitian dan penilaian kemampuan milik pembeli di setiap negeri bagi penawaran harga kediaman di pasaran yang berpatutan.


SHMMP Aidilfitri bermula esok - KPDN

SETAPAK, 14 April- Menjelang seminggu sebelum Aidilfitri, peniaga-peniaga di ibu negara dilihat kekal mematuhi Skim Harga Maksimum Musim Perayaan (SHMMP) sempena Aidilfitri meski penguatkuasaannya bermula esok. Menteri Perdagangan Dalam Negeri dan Kos Sara Hidup, Datuk Seri Salahuddin Ayub meninjau sendiri suasana peniaga-peniaga di sekitar Pasar Chow Kit dan mendapati harga-harga barangan yang dijual adalah terkawal. "Rata-rata saya meninjau sendiri di lokasi perniagaan, setakat ini, semua peniaga mengikut arahan serta patuh kepada kawalan harga yang ditetapkan. Tidak ada yang menaikkan harga secara melampau atau mengikut sesuka hati mereka," kata Salahuddin kepada pemberita hari ini dalam sidang media Jualan Rahmah Courts, di sini.Beliau menyambut baik inisiatif gedung perabot dan elektrik pertama yang menyertai Program Rahmah dalam usaha membantu rakyat mendapatkan barangan pada harga lebih rendah sekali gus meringankan kos sara hidup rakyat.Tambahnya, para peniaga dinasihat untuk meletakkan tanda harga bagi menggelakkan kompaun daripada pihak penguatkuasaan.


Rakyat perlu diutamakan, meski beza pandangan politik - PM

BUKIT MERTAJAM, 14 April- Kerajaan Persekutuan sentiasa memberi kerjasama penuh dengan negeri pembangkang demi kesejahteraan rakyat selaras konsep Malaysia Madani.Perdana Menteri, Datuk Seri Anwar Ibrahim berkata ia terbukti apabila kerajaan pimpinannya mengutamakan keperluan yang diminta kerajaan negeri yang bersifat mendesak meskipun terdapat perbezaan politik.Sebagai contoh, kerajaan Persekutuan bersetuju menambah projek Rancangan Tebatan Banjir (RTB) di Sungai Golok, Kelantan, susulan masalah banjir yang sering dialami negeri itu."Saya dituduh zalim kerana peruntukan bagi negeri-negeri pembangkang tidak disamakan atau dikurangkan. Itu tidak betul, jadi zalim kepada pemfitnah. Peruntukan bagi Kelantan, Terengganu dan Kedah pun saya tambah walaupun ada celaru sikit kita tambah.Kita kena beri keutamaan walaupun kerajaan negeri itu berbeza parti. Ini kenyataannya sebab itu saya nak bezakan antara fakta dan rekaan di dalam politik. Jangan cakap semberono sahaja," kata Anwar dalam ucapannya ketika merasmikan Majlis Peluncuran Pembangunan Masjid Mengkuang Titi, Bukit Mertajam.